text:
Ingaruka zo guhohotera uwo mwashakanye imbere y’abana
Nk’uko tubizi ihohotera iryo ari ryo ryose ni ribi, noneho birushaho kuba bibi cyane iyo rikorewe mu ruhame, ryakorerwa imbere y’abana rikangiza urikorewe ridasize n’abana.
Gutukana, kurwana,gucyocyorana rwose ntibikwiye kubera aho abana babona cyangwa bumva, kuko byangiza imibereho yabo.
Reka turebe ingaruka byibura 5 bigira ku bana :
1.Bitanga urugero rubi ku bana
Abana ni abantu biga kandi bagafata cyane, by’akarusho icyo bigiye ku umubyeyi chose baragikurana Ku buryo bitoroshye ko wakivana mu bwonko bw’umwana, wakwibaza rero nibabona cg bakumva mutongana, murwana, ikirushijeho kuba kibi ni ukukubona uhohotera mama/papa wabo.
2. Uba wangije icyizere wagirirwaga
Igihe abana babona utubashye mama/papa wabo nabo bakura bumva ari umuntu usuzugiritse ko nabo nta mpamvu yo ku mwubaha, usange ni banana batubaha umubyeyi n’igihe bari kumwe n’abandi bantu. Ahanini abana bakuze gutya usanga basuzugura na mwarimu cg undi muntu wese uhuje igitsina n’umubyeyi usuzugurwa iwabo mu rugo.Nta mu byeyi rero ukwiye kunezezwa no kubona abana be bakura gutyo.
3. Abana bahora bagutinya(bahorana ubwoba)
Kubera ibyo babonye, Aaana bahora bafite ubwoba bwo kongera kubibona, iyo umubyeyi uhohotera undi atashye usanga Abana batishimye bamera nkaho hari ikosa bafite bagatangira kwihisha cg kuvuga ibyabaye byose mudahari, bakaba banabeshya kugira ngo badahura n’ibibazo.
N’iyo muri kumwe (Ababyeyi) Abana abahora biteze igikurikira ikiganiro biri kuba, niyo muri mu cyumba bibaza byinshi…
4.Abana barema ibice muri bo
Bituma barema ibice mu rukundo bakunda ababyeyi ; bagakunda cyane uhohotera cyangwa uhohoterwa bitewe n’ibitekerezo bya buri mwana.
5.Ubumwe mu mu ryango burabura
Ikindi nuko ubumwe mu muryango bubura n’urukundo rukabura hagati yanyu n’abana.
Gucikamo ibice biterwa nuko buri mwana aba afite uwo abogamiyeho bitewe nuko byagenze mu mahane wakoze mu rugo, niyo mpamvu ihohotera ariryo ryose ari ribi cyane cyane iyo rikorewe mu ruhame.
violette
photo : google


c: text/html

text:
Kuki hari amasengesho Imana idasubiza?
Isengesho ni inzira ya bugufi ihuza Imana n’abantu, ni ibiryo bitunga abakristo.Ni igice cy’ingenzi ku buzima bw’abakurikiye Kristo, ikigeretseho ni inzira ituma baganira n’Imana ibakunda, ihora ibashakira ibyiza. Imana yifuza ko abantu bamenya gusenga kugirango bakomeze bagirane ubusabane.
Birashoboka cyane ko umuntu asenga ariko ntabone icyo yasabye, birashoboka rwose gusenga wizeye ariko ntubone icyo wasengeye kandi tuzi ko Yesu yavuze ko ibyo tuzasaba twizeye tuzabihabwa byose.( Matayo21:22).
Abakristo bakwiye kumenya ko Imana yumva amasengesho y’abayisaba bizeye ariko kandi bagasobanukirwa n’amasengesho idashobora kumva(irayumva ariko ntishobora gutanga icyo mwasabye).
Aya ni amwe mu masengesho Imana idashobora gusubiza:
1. Isengesho ryo kwiyemera
Mu butumwa bwiza bwa Luka, hatubwira inkuru y’Umufarisayo n’umukoresha w’ikoro.Umufarisayo yagaragaje kwikuza avuga ko atari umunyabyaha ko ahubwo akiranuka nyamara ariwe munyabyaha kurusha abandi. Umukoresha w’ikoro we yaciye bugufi yemerako ari umunyabyaha asaba Imana kumubabarira.
Yesu yavuze ko uwo mukoresha w’ikoro ariwe watsindishirijwe kuruta wa wundi, avugako uwishyira hejuru azacishwa bugufi n’uwicisha bugufi agashyirwa hejuru.(Luka 18:9-14).
Uko ni ko Imana idasubiza amasengesho dusengana ubwirasi, ahubwo ikumvira abafite umutima umenetse, bayisaba kubabarirwa ibyaha byabo.
2. Isengesho ry’irari
“Murasaba ntimuhabwe kuko musaba nabi mushaka kubyayisha irari ryanyu ribi”.(Yakobo 4: 3 ).
Muri iyi minsi abakristo ntibakimenya gusenga ngo basabe ibyatunga ubugingo bwabo , ahubwo basaba ibijyanye n’ibyo imibiri yabo yifuza, uko niko Imana itigera isubiza amasengesho y’ubwikunde, kuko anyuranyije n’ibyo ishaka.
3.Isengesho risubiwemo.
Abantu benshi bakunze gusenga batekerezako Imana itumvise amasengesho yabo bityo bakayavuga bayasubiramo inshuro nyinshi. Amasengesho asubiwemo nta kamaro ahubwo abakristo bakagombye gusenga basaba kandi bakizera ko bazahabwa ibyo basabye.
Abakristo bakwiye kumenya ko niba bizera Imana,amasengesho yabo ataba impfabusa ahubwo bagategereza igisubizo cyayo bizeye.

robotstxt: allowed

filter: keep


text:
Kuri uyu wa gatatu kuwa 18 Nyakanga 2018, mu Karere ka Gisagara hatangiye igikorwa cyo gusuzuma ishyirwa mu bikorwa ry'imihigo 2017-2018.
Igikorwa kiyobowe n'intumwa za IPAR niz'Ikigo cy'ibarurishamibare.
Umuyobozi w'Akarere, amaze kugaragariza abitabiriye icyo gikorwa ibyazweho (through short Power Point presentation and short documentary film), abagenzuzi biremyemo amatsinda 3: Irya mbere risuzuma inyandiko zihamya ibyakozwe, andi abiri yo gusura ibikorwa mu Mirenge nyuma yo guhura n'abafatanyabikorwa n'abajyanama ku rwego rw'Akarere.
Igikorwa kizakomeza ejo kuwa 19/07/2018 hasurwa ibikorwa byagezweho biri hirya no hino mu Mirenge no kuganira n’abaturage ku ruhare rwabo mu bibakorerwa.
Umuyobozi w'Akarere, Rutaburingoga Jerome, atangaza ko abaturage ndetse n’abakozi muri rusange bakoze cyane kandi neza, ibikorwa hirya no hino birahari kandi birasobanutse nk’uko babihigiye imbere ya Nyakubahwa Perezida wa Repubulika n’abanyarwanda, bakaba bizeye amanota n’umwanya mwiza nyuma y’iri suzuma.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
AMABANGA Y'ABAGORE-IBYO UMUGORE WAWE AGUHISHA I
IBYO MARIYA ATABWIRA UMUGABO WE
Ana afite imyaka 37, umunsi umwe yarimo aganira n'umugabo we wari wamusohokanye muri hoteli nziza. Ikiganiro cyabo cyari gishyushye kandi cyuzuye urugwiro. Ariko ntibari babiri gusa ahubwo bari batatu. Uwa gatatu ntiyabonekaga. Pierre yakomezaga kwandikira Ana za SMS muri telefone ye Nokia, nawe Ana agasoma amwenyura umugabo we akagira ngo ni urugwiro! Ubwo umukunzi wa Ana yamwandikiraga za message amutegerereje hafi y'ikibuga cy'indege aho yamubwiraga ati "Wibuke ka Kajipo kagufi, nta mugore mwiza ndabona nkawe!" Ubwo Ana yasomaga izo message agahita azisiba mu gihe nyamugabo, umwarimu wo muri Universite w'imyaka 40 yari yiyegamiye mu ntebe yisomera ku kirahuri ke atuje.
Ana kugira ngo asubize umukunzi yarahagurutse ajya muri toilette yandika sms asubiza umukunzi. Umugabo ntiyigeze arabukwa uwo mukino."Iyo umugabo aza kuvumbura iyo mikino sinzi aho nari gukwirwa!"
Ana amaranye imyaka 9 n'umugabo we Louis kandi bafitanye abana babiri umwe w'imyaka 5 undi w'imyaka 7. Ana yivugira ko atumva akunze cyane Louis mu rwego rwo guhuza igitsina kuko iyo barimo guhuza igitsina aba arimo kwitekerereza ko ari Pierre barimo kubikorana. Ibi abashakashatsi bakaba bavuga ko ari ibisanzwe ku bagore benshi. Mu bushakashatsi bwakozwe n'ikinyamakuru cyo muri Amerika cyitwa Woman's Day, ngo 76% by'abagore bitekerereza ku bandi bagabo iyo baryamanye n'uwo bashakanye! Abagore kandi ibyo babihisha abagabo.
Ana avuga ko n'ubwo akundana na Pierre batarahuza igitsina ariko avugako yifuza ko nibura uwamuha ubushobozi yakwifungirana na we mu cyumba cy'ihoteli akamukorera ibyo ashaka."Icyampa akandongora anyegetse ku rukuta!"
Ana akunda kwandikirana message n'umukunzi we "Umunsi umwe nari nicaye muri salon ari ku mugoroba twenda kujya kuryama, mbanza kwandikira message Pierre, mpita nsizirira ko nyuma nicuriye mu kirere ntekereza ko umugabo wanjye yaba yasomye izo message, by'amahirwe nasanze nari nabanje kuzisiba! Ariko iyo aza kuzisangamo byari kuba birangiye!"
Nyamara umugabo ntacyo akeka ni n'inshuti ya Pierre, ntatekereza ko hari affaire Pierre yaba afitanye n'umugore we."Bijya bintangaza iyo mbabonye bari kumwe basabana, umugabo wanjye atazi icyo ntekereza kuri Pierre."
Umushakashatsi w'umunyamerika mu mibanire y'abashakanye Shirley Glass avuga ko abagabo benshi cyane 80% by'abagabo badatekereza ko umugore ashobora kubaca inyuma .Mu gihe 90% y'abagore bakeka ko umugabo ashobora kuba afite "affaire" kandi akenshi akaba ari byo.
ANA NA LOUIS
Ibyo umugabo abona
-umugore mwiza ukunda umugabo
-umugore usohokana n'umugabo akamenya kuganira
Ibyo umugabo adakeka ko byashoboka
-ko umugore yandikirana n'umukunzi we sms z'urukundo akenshi imbere ye basohokanye!


text:
KWIHANA N’IMBUTO ZIKWIRIYE UMUNTU WIHANNYE . Charles Mudagiri
Tumaze iminsi tuganira k’ukwihana nyako Bibliya ivuga, aho twasanze ko kwihana Bibliya ivuga bigizwe n’intambwe eshatu zikurikira:
1. Kwemera no kubabazwa n’icyaha wakoze
2. Kwatura icyaha cyawe
3. Guhindukira ukava mu bikorwa bibi wakoraga ugafata inzira nziza igana ku Mana.
Benedata twibukiranye ko:
1. Kwihana kuzuye ni urugendo, si igikorwa umuntu akora mu munota umwe.
2. Iyo wamaze kwihana biragusaba kwizera no kwakira imbabazi z’Imana muri wowe.
Ni kenshi abantu bihana ariko bagasigarana urugamba rwo kwemera no kwakira imbabazi z’Imana. Satani umuriganya, ashukisha abantu benshi kubabwira ko Imana itabababariye abereka ibyaha bakoze, bikabatera kutegera Imana nk’uko bikwiriye bagahorana imitima ibacira urubanza.
Imana yerekanye urukundo rwayo idukunda, ubwo Kristo yadupfiraga tukiri abanyabyaha. Nkanswe none ubwo tumaze gutsindishirizwa n’amaraso ye, ntituzarushaho gukizwa umujinya w’Imana na we? Ubwo twunzwe n’Imana ku bw’urupfu rw’Umwana wayo wadupfiriye tukiri abanzi bayo, none ubwo tumaze kungwa nayo, ntituzarushaho gukizwa ku bw’ubugingo bwe ? Ariko si ibyo byonyine, ahubwo twishimira Imana ku bw’Umwami wacu Yesu Kristo ikiduhesha kuzura na yo na bugingo n’ubu (Abaroma 5 :8-11).
Urupfu rwa Yesu, amaraso yamenetse ku musaraba, nibyo biduhesha kungwa n’Imana, kandi si ukutwunga na yo gusa, ahubwo biduhesha no kwegera intebe y’Imana. Abakolosayi 1 :20-22.
Hanyuma igikurikira kwihana ni ukwera imbuto zikwiriye umuntu wamaze kwihana.
Iyo wafashe umwanzuro wo guhindukira ukihana ukava mu byaha, ugakurikira inzira y’Imana, uba ufashe icyemezo cyiza, ariko ntibirangirira aho, biragusaba kwera imbuto zerekana ko wabaye icyaremwe gishya muri Kristo.
Ukwiye guhamya ko utakiri umuntu utwarwa na kamere yawe wahoranye, ahubwo ko uyoborwa n’undi Mwami kandi wubaha ukanakurikiza amabwiriza aguha.
Yesu ubwe aragi ati: “Si mwe mwantoranije, ahubwo ni jye wabatoranije kandi mbashyiriraho kugira ngo mugende mwere imbuto, imbuto zanyu zigumeho kugira ngo icyo musaba Data cyose mu izina ryanjye akibahe” ( Yohana 15:16)
Umwami wacu Yesu aradusaba kwera imbuto! Nicyo yadushyiriyeho kuri iyi si. (Matayo 5:13-16).
Kwihana kwiza kandi kuzuye kurangwa n’impinduka zigaragara haba mu bikorwa umuntu akora no mu myitwarire ye. Nk’uko twabivuze mu nyigisho za mbere, aho twavugaga ku kwihana nyako Bibliya ivuga, twasanze ko kwihana ari uguhindura imitekerereze, imyifatire n’imico. Ibyo byose rero bigaragazwa n’imbuto umuntu yera zitandukanye n’izo yeraga mbere yo kwihana kwe.
Umuntu wihannye rero arangwa no kwera imbuto zitandukanye, ariko reka tuvuge zimwe muri zo:
1. Guca bugufi (Humilité) ( Matayo 18 :1-4, Imigani 11 :2)
Guca bugufi ni ikimenyetso kiranga umuntu wihannye. Umuntu we wa kera (Kamere) aba atakimuyobora ahubwo ayoborwa n’umwuka w’Imana.
Ku yoborwa n’Umwuka w’Imana, bivuze iki ?
Bivuze gushyira hasi ibya kuyoboraga byose, gusezerera umwami wakuyoboraga mbere, ariwe satani, ukayoborwa n’undi mwami mushya ariwe Yesu Kristo.
Icyo gihe abigishwa begera Yesu baramubaza bati: umukuru mu bwami bwo mu Ijuru ninde? Ahamagara umwana muto amuhagarika hagati yabo arababwira ati : Ndababwira ukuri yuko nimudahinduka ngo mumere nk’abana bato, mutazinjira mu bwami bwo mu ijuru. Nuko uzicisha bugufi nk’uyu mwana muto, ni we mukuru mu bwami bwo mu ijuru. Matayo 18 :1-4.
Umuntu wese wihannye by’ukuri arangwa no guca bugufi. Kwishyira hejuru no kwikakaza, ni ikimenyetso cy’uko umuntu akiyoborwa na kamere.
Ubwibone bwumuntu buzamucisha bugufi, ariko uwicisha bugufi mu mutima azabona icyubahiro Imigani 29:23.
Guca bugufi rero ni imwe mu mbuto zigaragaza umuntu wihannye mu buryo bwuzuye nk’uko Bibliya ibivuga. Birakwiriye kwiga guca bugufi kugira ngo unezeze uwaguhamagaye, kandi igihe gikwiriye Imana ubwayo izagushyira hejuru.
Kuko muntu wese wishyira hejuru azacishwa bugufi, kandi uwicisha bugufi azashyirwa hejuru. Luka 14:11.
Reka dusabe Imana idushoboze kwicisha bugufi mu izina rya Yesu.
2. Ukuri
Ijambo ry’Imana ritugaragariza neza ko umuntu ushobora kubana n’Imana bagatindana agatura ahera hayo no mu bikari byayo ari umuntu ufite ukuri muri we.
Uwiteka ni nde uzaguma mu ihema ryawe ? Ni nde uzatura ku musozi wawe wera ? Ni ugendera mu bitunganye agakora ibyo gukiranuka akavuga iby’ukuri nk’uko biri mu mutima we. Zaburi 15 :1-2
Ukuri ni iki ?
Ni uburyo bwo kuvuga ikintu uko kiri . Imana ubwayo ni ukuri kuko ikiranuka mubyo ivuga byose.
Ukuri ni ikinyuranyo cy’ikinyoma, iyo utavuze ukuri uba uvuze ikinyoma
Satani ni umunyabinyoma, nta kuri kuba muri we, satani niwe se w’ibinyoma, iyo ubeshye njya umenya neza ko ibyo ukoze ubikomoye kuri satani.
Mukomoka kuri So satani, kandi ibyo so ararikira ni byo namwe mushaka gukora, Uwo yahereye kera kose ari umwicanyi, kandi ntiyahagaze mu by’ukuri kuko ukuri kutari muri we. Navuga ibinyoma, aravuga ibye ubwe kuko ari umunyabinyoma, kandi ni se w’ibinyoma. Yoh 8 :44.
Imana iduhamagarira kuba abanyakuri mubyo tuvuga no mubyo dukora. Kugenda nk’abanyakuri, gukora nk’abanyakuri.
Intumwa Pawulo mu rwandiko rwe rwa kabiri yandikiye Timoteyo agaragaza neza uko abantu bazaba bameze mu minsi y’imperuka , agaragaza ko nta kuri bazaba bafite muribo (2 Timoteyo 3 :2-5).
Ijambo ry’Imana ritubwira neza ko Imana yanga urunuka ikinyoma. (Imigani 6 :16-17), ariko Ikishimira ukuri (Imigani 12 :22).
Biratangaje ko muri iyi minsi abantu benshi bafashe ikinyoma nk’ibintu bisanzwe, batera urwenya bakabeshya, mu biganiro bitandukanye umuntu arabeshya akumva ari ibisanzwe, mu mirimo ya buri munsi abantu barabeshya kugira ngo bagere ku bintu runaka, babone ubutunzi, icyubahiro, imyanya y’akazi n’ibindi, ariko ibyo byose bifite ingaruka mbi zikomeye ku muntu ubikora.
Ubutunzi bushakishwa ururimi rubeshya buyoka nk’umwuka, Ababushaka baba bashaka urupfu. Imigani 21 :6.
Dusenge.
Mana Data, tugushimiye ijambo ryawe rizima uduhaye, tugusabye Umwuka Wera wo kudushoboza kumva neza icyo utubwiye muri ryo.. Tubisabye mu izina rya Yesu Kristo Umwami wacu, Amen !
Komeza ubane natwe kandi Yesu aguhe umugisha!


text:
Abayobozi ntibabereyeho kubaho neza abo bayobora babayeho nabi- Perezida Kagame
Perezida Paul Kagame atangiza Umwiherero w’abayobozi bo mu Nzego z’ibanze, yabasabye guhora batekereza uburyo bwo gukorera neza abaturage kuruta gukora bagamije inyungu zabo bwite.
Ibi ngo ntibivuze ko abayobozi batagomba kwiyitaho no kwita ku miryango yabo, ariko ngo bagomba kubikora banibuka ko hari n’abo bayobora bagomba kwitaho kandi bakabafasha kumererwa neza.
Yagize ati” Iyo uri umuyobozi kugira ngo ubeho neza n’abawe, ugomba guharanira kubaho neza kw’abo uyobora, kuko kubaho neza wenyine bigira ingaruka.”
Yanibukije kandi aba bayobozi ko babereyeho kumenya ibibazo igihugu gifite bakaberaho kubikemura kandi bakabikemurira igihe aho kubitinza nk’uko hamwe na hamwe bikorwa.
Ati” Kuki ibyo wagakemuye mu byumweru bitatu, bigusaba amezi atatu kugira ngo bikemuke, kandi ibisubizo Bihari?”
Perezida Kagame yanibukije aba bayobozi ko bagomba gukora kandi bagakora cyane, kugira ngo babashe gukemura ibibazo bidasanzwe igihugu gifite.
Ati” Dufite ibibazo bidasanzwe, tugomba gukora kuburyo budasanzwe, Turamutse dukora ku muvuduko ungana n’uwo abadafite ibibazo nk’ibyacu bakoreraho, twaba twibeshya.”
Yananenze kandi inama zihora zikorwa n’abayobozi zidatanga ibisubizo, abasaba gufasha abaturage kubaho neza no gutera imbere kuko ari yo nshingano ya mbere y’ubuyobozi.


text:
Abanyeshuri ba Mpanda TVET School barashimira ubuyobozi bw’ikigo ku bitaho mu kubigisha imyuga igezweho n’imibereho rusange— October 11, 2018
Kuwa 9 Ukwakira 2018 Ikinyamakuru Umusingi cyaganiriye n’abamwe mu banyeshuri biga mu kigo cya Mpanda TVET School maze bashimira ubuyobozi kubitaho cyane mu myigire yabo ndetse no muzuma busanzwe.
Harambineza Jean Batiste akaba yiga mu mwaka wa 5 cyangwa level four mu buryo bwa TVET akaba yiga mu ishami ry’ububaji akaba yumva ububaji buzamufasha kwiteza imbere kuko ububaji avuga ko utabura akazi .Harambineza avuga ko uwakwiga amashuri
Umuhire Emmanuel uturuka mu Karere ka Nyabihu nawe yiga ububaji aho avuga ko amaze kugera ku bintu byinshi kuko yaje atazi ikintu na kimwe ariko ubu ashobora kwikorera intebe wenyine akaba avuga ko amaze no kwiga gukoresha imashini zikoreshwa mu bubaji n’ibindi byinshi.
Umuhire agira ati “Ndashimira ubuyobozi bw’ikigo kuko bugerageza kubitaha mu buryo butandukanye haba ku masomo n’imibereho kandi bagerageza no kutujyana hanze tugasura uko ku isoko haba hifashe bikadufasha kutwereka ko ni tuva hano tuzabona akazi tukiteza imbere”.
Umuhire akomeza avuga ko ubuyobozi bw’ikigo bubaha ibiryo byiza kubera ko bakora akazi gakenera imbaraga bityo tukaba dushimira ubuyobozi kutwitaho ndetse tukaba dufite n’abarimu beza batwigisha neza tugatsinda.
Uwabega Grace n’umudamu w’imyaka 25 akaba yararangije kwiga ububaji muri 2014 akaba akorera ububaji mu Gakiriro ka Nyamata mu Bugesera tukaba twaramusanze mu kigo cya TVET Mpanda mu Karere ka Ruhango aho yari yoherejwe guhugurwa ku mashini zitandukanye muri icyo kigo .
Umuryango winjira mu kigo cya Mpanda TVET
Umuyobozi w’ikigo cya Mpanda TVET Ndangamira Gilbert
Uwabega yagize ati “Hari imashini nyinshi tuba tudafite kandi muri iki kigo bafite imashini nyinshi kandi nziza biradufasha natwe iyo tugiye mu Dukiriro biradusha kwiteza imbere”.
Ndangamira Gilbert umuyobozi wa Mpanda School ikigo kigisha ubumenyingiro mu Karere ka Ruhango .Ikigo cyatangiye mu mwaka wi 1972 kikaba cyarahoze ari ikigo cya gisirikare bigishirizagamo abo batoranyaga abo bajyana mu gisirikare icyo gihe nyuma
Ndangamira akaba yaratangiye kuyobora Mpanda mu mwaka wi 1997 ariko akaba yarahoze ari umwarimu muri icyo kigo mbere yo kuba umuyobozi wacyo.
Bamwe mu banyeshuri biga ibyo guteka
Iyo ukinjira muri icyo kigo ubona inyubako zisa neza ,ukabona isuku n’ubusitani bwiza n’abanyeshuri bambaye neza nabo ubona bafite isuku.
Ikigo cya Mpanda TVET twaragisuye cyose aho abanyeshuri bigira mu mashami atandukanye arimo abiga ububaji ndetse batwereka bimwe mubyo babaza birimo intebe zo mu nzu nziza ,ibitanda byiza n’ibindi bitandukanye.
Zimwe mu ntebe nziza zikorwa n’abanyeshuri ba Mpanda TVET
Mu bindi twashoboye gusura harimo abiga ibijyanye no guteka tukaba twaragiye aho babyigira batwereka uburyo biga guteka ndetse dusanga bafite ibikoresho byiza .
Indi myuga harimo ubwubatsi ,Ibijyanye n’umuriro n’ubudozi aho mu budozi bafite imashini zigezweho zikoreshwa ikoranabuhanga.
Umuyobozi w’ikigo cya Mpanda TVET Ndangamira Gilbert yatangarije Ikinyamakuru Umusingi ko bifuza kongera ishami ry’ubukanishi kuko basanga bukenewe ndetse akaba yifuza ko hakongerwa n’amacumbi y’abanyeshuri kuraramo kuko bananiwe kwakira abanyeshuri 200 bose kubera kubura umwanya wo kubarazamo.
Avuga ko iyo mishinga yose barimo kuyigaho ndetse akaba yarabigejeje ku nama y’ababyeyi barimo kubyigaho.
Iki kigo gifite ubutaka bunini ku buryo ubushobozi bubonetse ayo macumbi yakubakwa nta kibazo ,iki kigo kandi gifite imirima mu gishanga aho bahinga umuceri n’imboga abanyeshuri barya ndetse bakagira inka borora n’ingurube ku buryo usanga ari kigo kigezweho.
Umuyobozi w’ikigo cya Mpanda TVET Ndangamira akaba ataribagiwe no gushimira abaterankunga batuma imwe mu myuga iteza imbere ikigo n’ishuri muri rusange ko uruhare rwabo aruzirikana ndetse agashimira n’inzego z’ubuyobozi zose ko zibaba hafi kandi ko ari umusanzu ukomeye mukubaka igihugu.
Gatera Stanley


text:
ISOMO RYA 5
Incuti z’Imana zizaba muri Paradizo
Paradizo ntizaba imeze nk’iyi si turimo muri iki gihe. Imana ntiyigeze ishaka ko isi yuzura akaga, intimba, agahinda n’imibabaro. Mu gihe kizaza, Imana izahindura isi paradizo. Paradizo izaba imeze ite? Nimucyo turebe icyo Bibiliya ibivugaho:
Abantu beza. Paradizo izaturwamo n’incuti z’Imana. Zizagirirana neza. Zizabaho mu buryo buhuje n’inzira zikiranuka z’Imana.—Imigani 2:21.
Ibyokurya byinshi cyane. Muri Paradizo, nta nzara izaba ihari. Bibiliya igira iti “hazabaho amasaka menshi [cyangwa ibyo kurya byinshi] mu gihugu.”—Zaburi 72:16.
Amazu meza n’akazi gashimishije. Ku isi izaba yahindutse Paradizo, buri muryango uzaba ufite inzu yawo bwite. Buri muntu wese azakora akazi kamuhesha ibyishimo nyakuri.—Yesaya 65:21-23.
Amahoro ku isi hose. Abantu ntibazongera kurwana no gupfa bazize intambara. Ijambo ry’Imana rigira riti “[Imana i]kuraho intambara.” —Zaburi 46:9, 10, umurongo wa 8 n’uwa 9 muri Biblia Yera.
Ubuzima buzira umuze. Bibiliya itanga isezerano rigira riti “nta muturage waho [muri Paradizo] uzataka indwara” (Yesaya 33:24). Nta n’ubwo hazabaho ibimuga cyangwa impumyi cyangwa ibipfamatwi cyangwa ibiragi.—Yesaya 35:5, 6.
Agahinda, intimba n’urupfu ntibizongera kubaho ukundi. Ijambo ry’Imana riravuga riti “urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi: kuko ibya mbere bishize.”—Ibyahishuwe 21:4.
Abantu babi bazaba barakuweho. Yehova atanga isezerano rigira riti “inkozi z’ibibi zizacibwa mu isi. Kandi abariganya bazayirandurwamo.”—Imigani 2:22.
Abantu bazaba bakundana kandi bubahana. Akarengane, gukandamizwa, umururumba n’inzangano ntibizongera kubaho ukundi. Abantu bazaba bunze ubumwe kandi bazabaho mu buryo buhuje n’inzira zikiranuka z’Imana.—Yesaya 26:9.


text:
Perezida Kagame yifurije umunsi mwiza ababyeyi bose bo mu Rwanda, Afurika ndetse no ku Isi yose, by’umwihariko asabira imigisha Madamu Jeannette Kagame.
Buri Cyumweru cya kabiri cy’ukwezi kwa Gicurasi, mu Rwanda no mu bindi bice by’Isi hizihizwa umunsi wahariwe ababyeyi b’abagore. Kuri iyi nshuro wizihijwe ejo ku wa 13 Gicurasi 2018, abantu batandukanye berekana urukundo cyane cyane kuri ba mama babo ndetse no ku babyeyi b’abagore muri rusange.
Abinyujije kuri Twitter, Perezida Kagame yifurije umunsi mwiza ababyeyi b’abagore agira ati “Umunsi mwiza ku babyeyi bose bo mu Rwanda, muri Afurika no ku Isi yose. Ku mubyeyi udasanzwe mu rugo rwacu, mu buzima ndetse n’abana bacu bane, Jeannette, murakoze, Imana ibahe Umugisha.”
Nyuma y’ubu butumwa bwa Perezida Kagame, Madamu Jeannette Kagame yamusubije amushimira avuga ko we n’abana be ariyo mpamvu ituma aba uwo ariwe.
Ati “Ndanezerewe ku bwanyu, Paul Kagame, Ivan, Ange, Ian na Brian ku bwo gutuma mba uwo ndiwe.”
Uyu munsi wizihijwe bwa mbere muri Leta Zunze Ubumwe za Amerika bitangijwe na Ann Reeves Jarvis mu kinyejana cya 20.
[Mother’s Day] Umunsi w’ababyeyi b’abagore ni umunsi wizihizwa mu rwego rwo guha icyubahiro buri mugore wabyariye umuryango, wizihizwa ku minsi itandukanye mu bice byo hirya no hino ku Isi ariko cyane cyane muri Werurwe na Gicurasi. Wuzuzanya n’indi irimo uwo kwizihiza ababyeyi b’abagabo [Father’s Day], uwahariwe kwishimira abavandimwe [Siblings Day], n’uwiswe ‘Grandparents Day’ wizihizwaho abibarutse ababyeyi b’umuntu.
Igihe n’uburyo bwo kwizihiza umunsi w’ababyeyi bigiye bitandukanye bitewe n’uturere. Muri Leta Zunze Ubumwe za Amerika, kwizihiza umunsi w’Ababyeyi bikorwa buri cyumweru cya kabiri cya Gicurasi, mu Bufaransa uyu munsi wizihizwa ku cyumweru cya nyuma cy’uku kwezi, na ho mu Bwongereza “Mother’s day” yizihizwa ku cyumweru cya gatandatu cy’igisibo cya Pasika.
Mu 1914, ni bwo uwari Perezida wa Leta Zunze Ubumwe za Amerika Woodrow Wilson yemeje icyumweru cya kabiri cya Gicurasi nk’umunsi wo kwizihizaho “Mother’s Day”.
Ubutumwa bwa Perezida Kagame bwakurikiwe n'ubwa Madamu we, Jeannette Kagame
Perezida Kagame ubwo yari kumwe na Madamu mu nama y'Igihugu y'Umushyikirano yabaye mu mpera za 2017


text:
Muri iyi si ndetse no mu minsi ya none, abakobwa baba bifuza guteretwa n’abahungu barenze umwe, nyamara hari umubare munini kandi udahwema kwiyongera w’abagore badaterwa ikibazo no kugira abagabo barenze umwe aba bitwa inshoreke.
Kuri bamwe ku bagore baba bumva nta kibazo na kimwe kirimo kuba yaba mu cyo ntatinya kwita igishushanyo cy’urukundo kuko ruriya ntiruba ari urukundo, ni igicucu cyarwo. Aha tugiye kurebera hamwe zimwe mu mpamvu zituma abagore benshi bakunze kuba inshoreke. Turavuga ku mpamvu 5 zishobora kubitera.
1.Umutekano mu mafaranga
Nta kindi cyagomba kuza ku mwanya wa mbere kitari iki rwose. Abagore n’abakobwa benshi bakunze guhura n’ikibazo cy’ingutu ku bijyanye n’agafaranga. Yego ni byo abakobwa cyangwa abagore bakenera ibintu byinshi rwose, ibi rero bituma badashobora gushyira hamwe umutima kuko muri uko gukenera byinshi usanga abakobwa benshi baba batanafite akazi ariko bagahora bararikiye twinshi mu buzima bwabo batabasha kwigondera. Iyo umukobwa abonye umugabo wishingira kumuha ibyo akeneye we atakibonera, bituma amusanga atitaye k’uwo ari we. Twibuke neza ko nta rukundo rumujyanye, ni ikibazo cyo kwikemurira ubukene gusa ndetse yanabona abarenze umwe akabasanga, akaba inshoreke atyo.
2.Kwigunga
Ubwigunge bukunze guta benshi mu maboko adafututse, abakobwa benshi bemera guteretwa n’abagabo bafite abandi bagore kubera gutinya kuba ari bonyine, batinye ubwigunge bakemera kuba abagore bo ku ruhande, inshoreke badakurikiye ibintu, atari amafaranga ahubwo ari ukwanga kuba bonyine.
3.Irari
Rimwe na rimwe usanga irari ryaramaze bamwe mu bakobwa yaba umuhungu cyangwa umugabo ugaragara neza agakora ibishoboka byose ngo abashe kumugeza mu buriri, baryamane gusa nibashaka batandukane. Umukobwa nk’uyu kuba yamenya ko uyu mugabo yararikiye afite umugore cyangwa undi mukunzi ntacyo biba bimubwiye, icye gusa ni ukuzimya irari ugasanga abayeho ubuzima bwa gishoreke gusa.
4.Inyota yo kuvumbura
Kuri iki hari abatari bubyumve neza, ariko reka tubisanishe n’abacana inyuma barashakanye. Hari ushobora guca inyuma uwo bashakanye kubera amatsiko yo gushaka kugerageza n’ahandi uko biba bimeze (ni bibi ntibikwiye na gato ariko birakorwa cyane). No ku bagore cyangwa abakobwa benshi rero bajya bisanga barabaswe n’ubushoreke kandi mu kugenda atari yo ntego, kuko aba yaragiye bwa mbere agiye kumva uko uburo bw’ahandi bumera. Umugore akumva anyotewe cyane no kumva uko biba bimeze abaye ateretwa n’undi mugabo bikarangira aheze mu ngeso atyo.
5.Gushaka ubwigenge
Inshuro nyinshi usanga hari umukobwa wumva ko kuba agira umukunzi bizamufunga agahitamo kubireka. Ibi akumva ko bimuhesha uburenganzira bwo kuba yakundana n’umuhungu uwo ari we wese ashaka n’igihe abishakiye. Aba ni ba bandi usanga baragize abakunzi nka bane mu kwezi kumwe akumva ubuzima ni ubwo, kuri bo si ngombwa guteretwa n’umuhungu udafite umukunzi, n’umugabo ufite umugore cyangwa umusaza biba nta kibazo na kimwe.
Tuvuze impamvu 5, hari n’izindi nyinshi zitavuzwe ndetse hari n’izo ntazi rwose kuko buri wese aba afite impamvu ye. Impamvu iyo ari yo yose yaba igutera gukundana n’umugabo w’abandi, ugahinduka inshoreke kuko wagendeye ku marangamutima y’inyuma gusa. Mukobwa garukira aho! Rekera aho kwishuka ngo wumve ko ubwo ari bwo buzima buryoshye, tuza ujye mu rukundo rumwe rurahagije, urwubatse neza rwazaguha umunezero ushaka wose. Gukomeza kuba inshoreke nta mahoro byaguha na gato, va mu rukundo rw’abandi wubake urwawe.
Bamwe bakunda gusambana n’abagabo babimenyereye. Abo bakobwa ni kimwe n’indaya, bishakira amafaranga no gusenya imiryango!


text:
None ku wa gatatu tariki 03.01.2018 abatoza b'Intore bagera ku 130 bari mu mahugurwa mu rwego rwo gutegura Icyiciro cya 6 cy'Itorero Inkomezabigwi giteganyijwe kuva 06-12 Mutarama 2018. Aba batoza bari kwibukiranya ku ndangagaciro zigombaga kubaranga mu Itorero n'ibindi bikenewe bizafasha mu migendekere myiza y'Itorero.
Atangiza aya mahugurwa ku mugaragaro, umuyobozi w'Akarere ka Kamonyi Mme Alice Kayitesi yibukije ko aba bagiye gutozwa ari icyiciro gikomeye cy'urubyiruko, asaba abatoza kurushaho kunoza imyiteguro kugira ngo aba bana bazarangize iri torero bafite inyigisho zihagije bakuyemo zizbafasha gukomeza kubaka umuryango nyarwanda n'igihugu muri rusange.
Meya Kayitesi, yibukije ko iki gihe ari umwanya mwiza wo kwisuzuma hakarebwa niba ibikenewe byose Bihari kugira ngo hatazagira ikibera imbogamizi ibikorwa by'itorero. Uyu muyobozi yasabye Imirenge ko nibura iminsi 2mbere y'uko Itorero riba hagomba kugenzurwa niba ibikenewe byose Bihari birimo ibiribwa, ibikoresho by'isuku, inkwi n'ibindi.
By'umwihariko umuyobozi w'Akarere yasabye abanyamabanga Nshingwabikorwa b'Imirenge guteguza abanyeshuri bose barangije bakazitabira kandi ku gihe, kuko ubwitabire bw'abatozwa ni intambwe ya mbere iganisha ku musaruro ufatika w'iri Torero.
Izi ntore z'abanyeshuri barangije amashuri yisumbuye 2017 bazatorezwa kuri site 4 arizo:GS Remera Rukoma,ESB Kamonyi, Saint Ignace Mugina na ECOSE Musambira. Aya mahugurwa yitabiriye n'Umuyobozi w'Akarere Mme KAYITESI Alice,Umuyobozi w'Akarere Wungirije Ushinzwe Ubukungu bwana Tuyizere Thaddee,Umuyobozi w'Akarere Wungirije Ushinzwe Imibereho Myiza Mme Uwamahoro Prisca,Umuyobozi w'Imirimo Rusange mu Karere bwana Bushayija Fred n'Umuyobozi w'Ishami ry'Imiyoborere Myiza bwana Munyakazi Epimaque. Hari kandi abatoza barimo Abanyamabanga Nshingwabikorwa b'Imirenge,inzego z'umutekano n'abandi batoza kuri izo sites uko ari 4.


text:
Nifuzaga kubagezaho ubuhamya bwanjye kuko nzi ko wenda bwagira abo bufasha.
Nitwa Bella mfite imyaka 27, nakundanye n’umusore dukundana cyane ndetse mu mezi ya mbere numvaga ndi igitangaza (la fille la plus heureuse du monde).
Uwo musore twasaga n’aho tungana,twembi twari abakozi twararangije kaminuza.Nyuma y’amezi 10 yaje kuntera inda noneho ansaba kuyikuramo kubera ko tutumvaga twiteguye guhita dukora ubukwe.
Mu buzima sinigeze numva nshobora kuba nakuramo inda, ndetse sinumvaga n’ukuntu abandi bakobwa bajya bakuramo inda kuko numvaga ari amahano.
Tumaze guta umutwe twembi yanyumvishije ukuntu ngomba kuyikuramo, atangira kunyumvisha ko atari ukwica umwana kuko yari imaze nk’ukwezi kumwe gusa ubundi anyumvisha ko mu myaka 2 twaba twariteguye tukabasha gukora ubukwe(Iryo niryo sezerano yampaga)
Naramukundaga bidasubirwaho kuburyo numvaga nta wundi umeze nkawe, nkumva nta kintu namuhakanira.N’ubwo nitwaga umu kristu narabyemeye kandi nzi neza ko ngiye kwiyicira umwana kandi nahoraga numva nta kintu nakwishimira nko kubyara umwana.
Nyuma y’iminsi mike nawe yatangiye kwicuza impamvu twabikoze ndetse bikamutera agahinda kenshi akanarira, atangira kumbaza impamvu nabyemeye ndetse ambwira ko nikunda ntashatse kwitangira ikibondo cyacu.
Ariko mbere hose tugitangira gukunda hari agatotsi kajyaga kaza mu rukundo rwacu gatewe n’ibyo umuntu aba yaranyuzemo mbere, kuri we ngo yumvaga bimugoye kubana nabyo.
Rero naje gutungurwa nyuma y’amezi abiri gusa maze gukuramo inda, ambwira ko ibyanjye nawe bigomba kurangira kuko adashobora kubyakira kuko ngo byahora ari nk’inzitizi y’urukundo rwacu ariko akambwira ko ankunda cyane.
Ntabwo nabashije kubyakira kuko iryo joro ryose naraye ndira mbyuka amaso yabyimbye kuburyo buri wese yahitaga abibona.
Nyuma nakomeje kumwoherereza za sms mwibutsa rya sezerano yampaye, mwereka ukuntu agahinda kagiye kuzanyica nibwo nyuma y’iminsi nk’itatu twahuye twongera gusubirana, ariko nabonye ko ibyo yabikoze kubera ko yabonaga mbabaye cyane.
Twarakomeje rwose nk’ibisanzwe ariko urukundo rugenda rwongera gukonja, nanone nyuma y’amezi 4 twarasubiranye yongera kumbwira ko bishize.
Icyo gihe nabwo ntibyari binyoroheye ariko sinongeye kuvuga kuri rya sezerano.Kubera ukuntu twakomeje tubanye njye naboga bisa nk’aho bitashize kandi kuri we byari byararangiye ndetse yabibwiraga na bagenzi be.
Muranyihanganira ni birebire gusa nashakaga kubwira abakobwa bagenzi banjye ko mbere yo gukora ikintu ujye ubanza witekerezeho, urebe n’ingaruka byakuzanira kuko we umunsi azashaka kukureka ntabwo azibuka ibyakubayeho ngo yumve ko ari abifitemo uruhare.
Gusa hagati aho uwo turacyari inshuti cyane ariko byarananiye kumureka urukundo mukunda sinzi ko hari undi naruha n’ubwo we mbona uko tubanye ari nko kugirango gusa atambabaza.
Ubu nibaza ninkundana n’undi musore ukuntu nzamubwira ko nigeze gukuramo inda, ikiri ukuri cyo ni uko yahita anyanga kandi birumvikana.Kutabimubwira nabyo numva kwaba ari ukwikoraho kuko abimenye nyuma nibyo byaba ikibazo kurushaho.
Ndongera kwisabira abakobwa bagenzi banjye, niba wakoze icyaha cy’ubusambanyi ugatwita ntuzagerekeho n’icyo kubuza ubuzima akaremwa k’Imana kuko ni ikintu uzabana nacyo ubuzima bwose.Njye bimbamo mpora ndira ijoro n’amanywa nibuka umwana wanjye ntashobora kugarura.
Muzirinde icyabatera kwicuza ubuzima bwanyu bwose.Njye Imana yonyine niyo ishobora kumpindurira ubuzima ikambabarira nkongera nkiyakira.Murakoze.
Nawe niba ufite ubuhamya ushaka kugeza ku basomyi ba umuryango.rw, twandikire kuri e-mail:umuryangomwiza@gmail.com
Senga Imana ijya ibabarira abayisabye imbabazi ikibi nukongera gukora icyaha ukundi
yooo!!!ihangane disi ndumva warakubititsd peee.nuwomusore mawe n’iyihangane ntagusige mufatanye mugahinda. arik imana ntiyababarira.thx
sha nanjye byambayeho nkibyo neza Umusore iyo abonye umukunda cyane akwigirizaho nkana gusa uzajye kwicuza kuko imana ntacyaha itababarira gusa bihita bitwigisha
Nina warabikoze utarakira Yesu wari mu bujiji.ubu usabwa kwihana ukakira Yesu ukababarirwa.utangire urugendo rushya.uzampamagare kuri 0788592666 nkugire inama yicyo wakora.Banza wikiranure n’Imana naho uwo musore nubwo mwabana ugifite kwishinja icyo cyaha ntacyo byagufasha.
ikindi usabye Imana imbabazi ikibabaje nuko nubwo busambanyi atabuvamo, ngo yihane avuge ati nababaje Imana yajye none mbababarira noneho nicyo cyaha yakoze cyo gusambana ntagisubiremo ukundi. Sinibazako Imana yakwanga kumubabarira rwose.
ndashakako mungira inama ndumukobwa wimyaka 25 nakunze umusore kuva tukiri abana nkagirango nibyabato bizashira ariko aho gushira bikiyongera nyuma yigihe kitari gito twaje guhura anyaka numero ndayimuha ariko amvugisha rimwe ntiyongera ariko kuko narimfite indi nshuti ntago nabigize ikibazo kuba atamvugisha kuko natinyaga ko byatuma ntandukana nuwo twakundanaga. uwo musore nakunze kuva mubuto umuryangowe wari wifashije bigatuma numva mutinye nubwo namukundaga cyane nyuma naje gutana nuwo twakundanaga ariwe biturutseho(uwo twakundanaga) maze nza kongera guhura numwewantwaye umutima nkiri muto maze numva ndushisheho kumukunda natangiye mwandikira msg akansubiza biza kuvamo urukundo
nyuma yiminsi mike dukundanye yansabyeko twaryamana mubwirako bitashoboka doreko mbere we yari yarigeze kugira kwiruka mubakobwa cyane atiko yarambwiyeko ntanyungu yabikuyemo bituma yiyemeza kubireka burundu.
mubwiyeko tutakorana imibonano yambwiyeko bizamubangamira ariko akabyihanganira kuko ngo yifuzaga ko twazabana none yatangiye kugendaagabanya kumpamagara akabwirako arumwanya abura nkamubwirako bimbangamira mbona ntacyo abihinduraho.
namusabye ko twahagarika ibyurukundo rwacu ngirango ndebeko yanyizeza ko ahindutse nyamara we ambwirako ntacyo yakora gusa nyuma yiminsi2yarampamagaye mbona yisubiyeho none ubu ntagio muhanagara ngo anyitabe niyo tuvuganye musabako yansura ntaze kandi ndamukunda numutima wange wose none mungire inama mureke burundu ngerageze kumwiyibagiza cg azashyira angarukire mungire inama.
Umva nkubwire wikeiyumvishako nta wundi wabona ahubwo icyo usabwa uzagerageze nubona undi uzamubwire ukuri kose! Humura nyuma yibyo uzakundwa kandi unakunde.
Urababariwe, ariko uzakira igikomere ari uko ugiye muruhango kwa yezu nyirimpuhwe.
Uzabanze wihane
ihangane nshuti. Nanjye byambayeho nanubu ndicuz icyanteye kubikora kuko numva n’Imana itambabarira kuko nakoze icyaha cyo kwica nabigambiriye. nkaba mfite nubwoba ko ntazabona undi mwana.
Ntakundi wikwicuza tekereza ahubutaha gs wihane Imana lkubabarire
ariko mwarasaze
Yewemu zajyamwicuza iminsiyose gusanuwomusorenumu gome nibayaragushutsengu yikuremo next akakwihinduka nigute ucyumvako akiruwigikundiro iruhanderwawe tekerezaka (2) mbereyuko uba ikigoryika(2)
senga imn imn igufasha ibundi witurize
à½õœÃ ½ôÂ
Imana yakubabariye ugisangiza ubu ubutumwa abakobwa bagenzi bawe ndetse nabahungu gusa harabura kwihana ko utazabisubira kugirango uwo muvumo ukuveho ukakira yesu numukiza muri wowe, ikindi mubuzima bwawe ntuzigere ushingira kumuntu uwo ariwe wese uzashingire kuri wowe ubwawe I mean mindset yawe ibyo bizagufasha kudatekererezwa


text:
Kamonyi: Ubucucike bw’abanyeshuri, imbogamizi ku ireme ry’uburezi
Urwunge rw’Amashuri rwa Ruyenzi, ni kimwe mu bigo by’amashuri byasuwe n’abakozi ba Minisiteri y’uburezi. Hagaragaye ikibazo cy’ubucucike bw’abanyeshuri kinafite uruhare mu idindira ry’ireme ry’uburezi. Abayobozi muri MINEDUC bahamya ko nyuma y’urugendo bazicara hagashakwa igisubizo kirambye.
Nshuti Narcisse, Umuyobozi w’urwunge rw’Amashuri rwa Ruyenzi ruherereye mu murenge wa Runda, ahamya ko ubucucike mu ishuri ari imwe mu mbogamizi ku ireme ry’uburezi. Ubucucike abubona mu buryo bubiri kandi bushobora gukemuka mu bihe bitandukanye.
Agira ati” Hari ubucucike mu cyumba cy’ishuri, hakaba n’ubucucike ku ntebe zo kwicaraho. Kugabanya ubucucike bujyanye n’ibyumba bijyanye n’ubushobozi bwo kubyongera mu buryo bwo kubaka, ariko ibijyanye n’ubucucike ku ntebe cyo ni ikibazo cyakemuka mu gihe kitarambye cyane kuko byo twarabitangiye, tumaze kugeza ku bihumbi 700 by’umusanzu w’ababyeyi, twanatangiye kwegera abafatanyabikorwa dukorana umunsi ku wundi, iki cyo ntabwo ari ikibazo kimara iminsi myinshi.”
Nshuti, akomeza avuga ko mu mwaka wa mbere n’uwa kabiri ariho higanje abana benshi cyane, aha ngo usanga hari abanyeshuri 169 mu byumba bitatu, hakaba n’aho usanga abanyeshuri 268 bari mu byumba bibiri.
Joseph Ngiziyabwo, umurezi mu rwunge rw’amashuri rwa Ruyenzi agira ati ” Ubucucike mu mashuri ni ikibazo, abana biga ku gira ngo batsinde, ntabwo waba ufite nk’abana 80 mu ishuri ngo ubiteho neza. Hasibiye nka 20 kandi uzakira na none abandi nka 80, ni ukuvuga ko uzigisha abana 100, ibyo rero ni imbogamizi.” Akomeza avuga ko ubu bwinshi bw’abanyeshuri abona bujyana kandi n’uko abanyarwanda batarita kuri Politiki yo kubyara bake bashoboye kurera.
Rose Baguma, Umuyobozi mu kuru ushinzwe igenamigambi ry’uburezi muri MINEDUC, ari nawe uyoboye itsinda ry’iyi Minisiteri ririmo kuzenguruka muri bimwe mu bigo by’amashuri muri Kamonyi, avuga ko bimwe mu bibazo bidindiza ireme ry’uburezi harimo ubucucike bw’abanyeshuri, ko iki kibazo yanagisanze muri uru rwunge rw’amashuri rwa Ruyenzi yasuye ko kandi atari umwihariko wacyo kuko kinagaragara ahandi.
Agira ati ” Twabonye ubucucike bw’abanyeshuri, usanga abanyeshuri benshi mu ishuri rimwe, intebe bicaraho ntabwo zihagije, aho abana 4 cyangwa batanu bicara ku ntebe imwe. Ubucucike ni ikibazo gikomeye, ni nayo mpamvu twamanutse ku gira ngo turebe, ni turangiza uru rugendo rurimo gukorwa hirya no hino tuzicara noneho turebe mu gihugu hose uko bihagaze, niba ari amashuri, dushake uburyo tuyubake. Tuzareba ngo igikenewe ni iki hanyuma dufatanije n’izindi nzego n’abafatanyabikorwa turebe uburyo twabikora.”
Urugendo Minisiteri y’Uburezi hamwe n’abafatanyabikorwa bayo barimo hirya no hino mu gihugu, rwatangiye tariki 5 Gashyantare 2018 rukazarangira tariki 16 Gashyantare 2018. Rugamije “Ubukangurambaga mu guteza imbere ireme ry’uburezi”. Haribandwa cyane ku Guta ishuri no gusibira, Imicungire itanoze y’amashuri, Ubunyamwuga mu myigire n’imyigishirize, Isuku mu mashuri, Gutwita kw’abangavu n’urubyiruko mu mashuri hamwe n’Ikoreshwa ry’Ibiyobyabwenge.
Munyaneza Theogene / intyoza.com


text:
Burera: Minisitiri w’Intebe yakirijwe ishavu n’abahinzi b’ibirayi, ahava abatungwa agatoki batawe muri yombi
Mu ruzinduko yaraye agiriye mu ntara y’Amajyaruguru ku wa Gatatu tariki 22 Ugushyingo 2017 rugamije gusura ibikorwa bitandukanye by’iterabere, Minisitiri w’Intebe Ngirente Edouard yageze i Burera yakirizwa ishavu n’agahinda by’abahinzi b’ibirayi baterwa n’ikusanyirizo ryabyo bavuga ko ryabazengereje.
Minisitiri w’Intebe yabanje gusuhuza abaturage no kubaganiriza akanya gato
Mu masaha ya saa kumi n’imwe z’umugoroba n’indi minota, nibwo Minisitiri w’Intebe yageze Nyabyondo mu murenge wa Rugarama gusura ikusanyirizo ry’ibirayi nyuma yo gusura ibindi bikorwa mu turere twa Nyabihu na Musanze, akigera aha yabanje gusuhuza abatura bari bamutegereje ahita yinjira mu nzu y’ikusanyirizo aho ba nyiraryo babanje kumusobanurira uburyo bakomeje guteza imbere abahinzi muri ako gace. Kanda hano urebe mu buryo burambuye ibikorwa yabanje gusura
Haciye umwanya muto, umwe mu bahinzi yashatse kwinjira mu cyumba cy’ikusanyirizo, ni akumba kari gato abantu benshi batari bukwiremo abanza kwangirwa n’abashinzwe umutekano wa Minisitiri w’Intebe, gusa yakomeje guhatiriza umwe muri bo amutega amatwi ngo yumve ikibazo afite, aramusobanurira, aramubaza ati “Winjiye ibyo wabisobanura?”, undi arikiriza hashize akanya gato baramwinjiza niko gusobanurira abayobozi ukuri ku buryo iri kusanyirizo ryazengereje abahinzi.
Ikusanyirizo ry’ibirayi Minisitiri n’abandi bayobozi bakuru babwiriwemo akarengane abahinzi b’ibirayi bahura na ko rimaze imyaka isaga ibiri rikora
Aha byaje kurangira bidahiriye abagabo barimo Kwizera Jean Damascene wari umunyamabanga w’ikusanyirizo na Nibishaka Tadeyo wari umunyamigabane muri ryo kuko bahise bambikwa amapingu na Police batabwa muri yombi, muri bo hakaba harimo na Perezida w’Inama Njyanama y’umurenge wa Rugarama iri kusanyirizo rikoreramo.
Mu majwi atandukanye yaturukaga mu kivunge cy’abahinzi bahurizaga ku kuba bararenganyijwe bikomeye kuva ubwo kugurisha ku ikusanyirizo bigizwe itegeko, bavuga ko bahabwa ayo nyiri ikusanyirizo ashatse kuko nta handi umuhinzi yabijyana.
Abahinzi batatu twaganiriye byihariye ndetse n’abavugiraga mu kivunge bahurizaga ku kuvuga ko iyo bagiye kugurisha ibirayi kuri iri kusanyirizo bishyurwa amafaranga 80, 90 cyangwa 100 ku kilo bitewe n’ingano y’ibirayi umuhinzi ajyanye, ufite ibiro bike niwe uhabwa make ku kilo kandi bagategekwa gusinyira 145 nk’igiciro bemeranyijweho mu nama ibahuza.
Abaturage bari benshi intero ari turababaye
Twashatse kumenya impamvu bemera gusinyira amafaranga arenze ayo bahawe, maze umubyeyi umwe n’ikiniga cyinshi ati “None se twayanga tukabitahana bikaborera mu rugo!, ni uko azi ko nta handi twagurisha dutegetswe kugurisha ku ikusanyirizo, turababaye rwose badukize iby’amakusanyrizo”.
Aba bahinzi bavuga ko Guverineri w’Intara y’Amajyaruguru Gatabazi Jean Marie Vianney akunze kubasura agasaba ko hajyaho igiciro kizwi kandi kidahendesha umuturage, gusa ngo ibi nyiri ikusanyirizo ntiyabikurikije.
Mu kiganiro twagiranye na Guverineri Gatabazi, yavuze ko iki kibazo akizi ndetse yagiranye ibiganiro n’abaturage batandukanye ku bibazo by’amakusanyirizo, icyo abona nk’igisubizo kikaba ari uko amakusanyirizo yaba ay’amakoperative y’abahinzi bo batakwiyiba, ngo bihende cyangwa ngo birenganye kuko iyo abaye ay’abacuruzi nk’uko ubu bimeze biba abaturage babashakamo inyungu z’umurengera kandi umuhinzi ariwe wavunitse.
Avuga ku buryo igiciro gishyirwaho, Guverineri Gatabazi yagize ati “Bariya bantu b’ikusanyirizo ni abantu bishyize hamwe bakora sosiyeti icuruza ibirayi barangiza bakagurira abahinzi kuri make bo bakagurisha kuri menshi, kiriya giciro cya 145 ku kilo cyemezwa buri wa mbere mu nama ihuza abahinzi n’abacuruzi ba nyiri amakusanyirizo, bahera abahinzi make bakabasinyisha menshi kuko bazi ko dushobora kugenzura bityo bakerekana aho abaturage basinye”.
Uretse igenzura kandi, iyo banyiri ikusanyirizo bagiye nabo kugurisha ibyo birayi berekana igiciro abahinzi basinyiye nabo bakagurirwa haherewe kuri ayo mafaranga bita ko ariyo babiguzeho.
Guverineri Gatabazi akomeza avuga ko agirana inama nyinshi n’abahinzi kandi bamuha amakuru cyane, ndetse ko no gusura iri kusanyirizo ari uko abahinzi bari bamwibwiriye ko ribiba, ibi byahise bituma hasurwa n’ubwo hatari hari kuri gahunda y’aho Minisitiri Ngirente yari gusura.
Avuga kandi ko aba batawe muri yombi bazishyura abaturage amafaranga yabo hakuzuzwa ayo basinyiye ndetse n’abo babereyemo imyenda bakabishyura, si ibyo gusa kandi kuko ngo n’inzego zibishinzwe zizabakurikirana ku nyandiko mpimbano kubera gusinyisha ibinyoma abaturage ku ngufu.
Minisitiri w’Intebe yishimiye guhabwa amakuru y’ukuri n’abaturage kandi ko atari kuhava atabarenganuye.
Minisitiri w’Intebe Ngirente Edouard yasuye iri kusanyirizo nyuma yo gusura ibindi bikorwa mu ruzinduko yatangiye mu masaha ya saa tatu za mu gitondo akarusoza hafi saa moya z’umugoroba
Gahunda y’amakusanyirizo yashyizweho mu rwego rwo gufasha abahinzi kubonera umusaruro amasoko, gusa bisa n’ibitarakemuye ikibazo kubera ubunyangamugayo buke abahinzi bahurizaho kuri ba nyiri amakusanyrizo burimo iminzani yiba ku buryo bukomeye, kubahenda nkana n’ibindi byagiye bituma abahinzi batiyumvamo iyi gahunda.
Kanda hano urebe uruzinduko rwa Minisitiri w’Intebe Ngirente Edouard mu ntara y’Amajyaruguru


text:
Abayobozi mu karere ka Huye barashima uburyo Rulindo yiteza imbere
Mu rugendo – shuri abayobozi ku nzego zitandukanye z’akarere ka Huye bakoreye mu karere ka Rulindo kuri uyu wa kane tariki 09/02/2012, bashimye gahunda zitandukanye z’ akarere ka Rulindo zigamije iterambere ry’ akarere.
Itsinda ry’ abayobozi bagera kuri 56, kuva ku kagali kugeza ku karere, bayobowe n’ umuyobozi w’ akarere ka Huye wungirije ushinzwe imibereho myiza y’ abaturage Niwemugeni Christine, ryasuye ibikorwa mu mirenge igera kuri itanu ya Rulindo.
Madame Niwemugeni ati: “Twashimye uburyo muri Rulindo, abayobozi bari mu baturage, bagafatanya nabo mubyo bakora byose, bigatuma buri wese agira iterambere irye, maze rikihutaâ€.
Kangwagye Justus umuyobozi w’ akarere ka Rulindo, yavuze ko byari bikwiye ko akarere ka Huye gasura aka Rulindo, mu rwego rwo kunoza umubano hagati y’ uturere twombi, dore ko Rulindo yanemeyere abashyitsi bayo ko nayo izabasura.
Ati: “Natwe dukeneye kuzabasura, bitewe ahanini n’ amateka y’ igihugu cyacu, kuko mbere y’ uko RPF ibohora igihugu, aha hantu hari akarere ka Rulindo nta shuri na rimwe leta yari yarahubatseâ€.
Itsinda ry’ abayobozi ku nzego zitandukanye mu karere ka Huye zasuye Rulindo zeretswe amaterase y’ indinganire y’ ikitegererezo mu mirenge ya Cyungo na Rukozo, berekwa uburyo abagabo bagira uruhare mu kuboneza urubyaro muri Kinihira, ishuri ry’ abakobwa rya Siyansi mu Kinini n’ ibindi.
Â


text:
Gahini: Ababyeyi begerejwe uburyo bwo kwita ku bana babo bavutse batagejeje igihe
Ababyeyi bavuga ko inzu nshya y’ibyariro (Materinite) y’Ibitaro bya Gahini izaborohereza ingendo bakoraga bajya konsa impinja zavutse zitagejeje igihe,kuko byabagoraga cyane dore ko baba batarakomera umugongo.
Iyo nzu y’ibyariro ije kunganira materinite ntoya ihari isanzwe yakira ababyeyi 30 gusa,ngo akaba ari yo mpamvu inyubako y’impinja zavutse zitagejeje igihe “Neonatologie”zashyirwaga ahandi, hakaba harimo urugendo rw’iminota itanu.
Ababyeyi bavuga ko uretse impungenge zo kuba bategeranye n’abana babo ngo iyo bagiye kubonsa basanga ibikoresho byabo basize babyibye.
Nyiransabimana Clementine yagize ati “iriya materinite ije ari igisubizo rwose nkanjye iyo nje konsa hano nsubirayo ngasanga ibintu byanjye barabyibye,ngasiragira mu nzira buri kanya njya konsa ntaranakomera umugongo.”
Izo mpinja zavutse zitarageza igihe,ubusanzwe zikenera ahantu hihariye hashyushye hari ibyuma kabuhariwe byazigenewe.
Musabyemariya Frolence utwite avuga ko materinite nshyashya izatuma babyarira ahantu hisanzuye kandi hagezweho ndetse n’ababyara abana badashyitse bikaborohera kubakurikirana no kutibwa ibintu byabo.
Avuga kandi ko bizagabanya ubucucike bw’ababyeyi ku gitanda ngo kuko hari igihe rimwe na rimwe bakiryamagaho ari babiri.
Joseph Musabyimana Umuyobozi w’Ibitaro bya Gahini avuga ko byari ikibazo kuba abana bavutse batagejeje igihe bararaga ukubiri mu nyubako itandukanye n’iya ba nyina,kuko aho babyariraga hari hato cyane.
Yagize ati “materinite isanzwe yari ntoya pe kandi itubatse ku buryo bugezweho kuko twaburaga aho dushyira impinja zabo zidashyitse nibura hatari kure cyane”
Akomeza avuga ko iyo materinite bayubakiwe ku bufatanye bwa Minisiteri y’ubuzima na EAR Diyoseze ya Gahini.
Ngo bayibonamo igisubizo kuko yakira ababyeyi benshi kandi ikaba inafite serivisi ifasha abana bavutse batagejeje igihe.
Iyo nyubako nshyashya ya materinite yatwaye amafaranga angana na Miliyari 3(3.000.000.000 frw) ikazajya yakira ababyeyi 81.
Ibitekerezo ( 1 )
mbona Gahini imazegutera imberepe nibakomerezaho bakomeze gufatanya nabanyarwanda maze urwanda rwacu rube paradizo ndishimye k uko iwacu hamaze kwegerezwa ibikorwa byiza


text:
Nk’uko abari inyangamugayo za Gacaca mu murenge wa Muzo mu karere ka Gakenke babibwiye TV/Radio1 ngo ubwo inkiko Gacaca zari zishojwe ministere y’ubutabera yabageneye agashimwe mu mafaranga aho buri wese yagombaga guhabwa ibihumbi icumi (10,000 Frw), ariko ngo bagiriwe inama yo kwibumbira muri koperative kugirango ayo mafaranga azabashe kubagirira akamaro kisumbuyeho, ibi byasabye ko buri wese yongeraho andi mafaranga ibihumbi bitandatu (6,000 Frw). Nyamara kuri ubu ngo imyaka ishize ari itatu aya yose n’inyungu ziyakomokaho birengeye mu mifuka y’abari abayobozi babo.
Ubuyobozi bw’umurenge wa Muzo buvuga ko iki kibazo bukizi kandi bwatangiye inzira yo kugikurikirana, aho ngo intandaro yacyo yabaye bamwe muri izo nyangamugayo bagize ubupfura buke ntibishyure amafaranga bagurijwe. GASASA Everigiste umunyambanga nshingwabikorwa w’uyu murenge agaha icyizere izi nyangamugayo za Gacaca ko umutungo wabo urenga miliyoni eshatu z’amafaranga y’u Rwanda uri hanze utazahera burundu.
Uyu muyobozi anavuga ko hamaze kugaruzwa gusa agera ku bihumbi Magana atandatu (600,000 Frw), mu gihe ngo abandi bavuze ko amafaranga bayateze mu myaka bahinze ku buryo ngo bizeye ko mu kwezi kumwe baba bamaze kuyishyura, ni mugihe abandi bagize iyi koperative y’inyangamugayo za Gacaca mu murenge wa Muzo bavuga ko bakomeza kubababazwa no kubona abifunze ayo mafaranga bakomeza kuyabyaza umusaruro bo bicira isazi mu jisho.


text:
Ibitsike byiza kandi bitarimo ibirungo ( naturel)
Kugirango ugire ibitsike byiza si ngombwa ko wirushya ushyiramo ibirungo kuko hai ubwo ushobora kubyitaho bikaba byiza kandi utabisize cyangwa ngo ubigabanye ukabireka uko byakabaye.
Kugirango ugire ibitsike byiza karemano ushobora kujya ubisokoza neza ukoresheje uburoso bwabugenewe uko bigenda bimenyera bigeraho bigafata gahunda ku buryo bitongera kujya bijagarara cyane.
Igihe ubona bikabije kuba byinshi ushobora kugabanyaho ibitsike bike cyane ku buryo ubona ko ntaho bitaniye n’ibitsike karemano ubundi ukajya ubisokoza gusa.
Gracieuse Uwadata


text:
Abitangaza mu butumwa bwo kwiyoroshya no guca bugufi mu buzima bwa buri munsi no mu mirimo itandukanye buri muntu ashinzwe.
Bamporiki avuga ko "ubutumwa buruta intumwa, kandi burindirwa mu ntumwa", bityo buri wese akaba adakwiye gutwarwa na kamere ngo yikomeze kuruta ubutumwa yaragijwe.
Agira ati” Burya Minisitiri ntarindwa harindwa ubuminisitiri n’inshingano aba atwaye. Iyo uwabimuragije abimwambuye nimugoroba, mu gitondo uwamurindaga ntagaruka iwe ahubwo ajya gushaka aho ubwo buminisitiri bwimukiye.”
Umukuru w’itorero ry’Igihugu anakangurira abantu kureka kurebanamo aho baturuka n’abo baribo kuruta kurebanamo icyo buri wese amariye mugenzi we ndetse anamariye igihugu muri rusange.
Ati ”Icyo Njye Bamporiki mariye igihugu kiremereye kuruta njye. Niba dushaka kugira aho tugeza igihugu cyacu abazadukomokaho bagakomereza aho tugeze, Bamporiki dukwiye kumubonamo bwa mbere icyo akora mbere yo kumubonamo mwene Mwitende.”
Uwo muyobozi anakangurira Abanyarwanda kurushaho gusenyera umugozi umwe nk’Intore,bakorera igihugu banakemura ibibazo gifite, ngo kuko ntawe Abanyarwanda basiganya kubaka igihugu cyabo.


text:
Aba badukanye ibicuruzwa bishya mu gihugu birimo imyenda, amavuta, n’ibindi bikoresho byoroshya ubuzima bitandukanye cyane n’ibya gakondo Umunyarwanda yakoreshaga mu buzima bwa buri munsi.
Aha umuntu yavuga ibikoresho byo mu gikoni bikozwe mu byuma, ibyo ku meza birimo ibyo bateguriraho amafunguro n’ibyo bakoresha bafungura mu gihe byari bimenyerewe ko Abanyarwanda bose barishaga intoki.
Uwabaga amaze kwipakurura imigenzereze ya gakondo agatangira kugenda azibukira ibikoresho n’imico imwe n’imwe yari isanzwe imenyerewe i Rwanda uwo bamwitaga umusirimu.
Uri mu nzira zabyo bavugaga ko ari gusirimuka bityo haba kwitiranya ko umuntu ugenda acika ku mico ya kera agafata imico mishya ari umusirimu.
Padiri Kagame Alexis we mu nyandiko ze, yari aharaye ijambo “ikizungu” cyangwa se “kuzungahara”.
Ibi byaturutse ku kuba nyuma y’umwaduko w’abazungu mu Rwanda (nakwibutsa ko uwa mbere wahageze ari Umudage Von Goetzen wakiriwe n’Umwami Rwabugiri mu 1874), Abanyarwanda basanze bafite imibereho yihariye ihabanye cyane n’iyabo.
Aha twavuga amafunguro bafataga n’uko bayateguraga, imyambarire, ururimi rwabo n’umuco wabo muri rusange.
Uwagaragazaga kugira imigenzereze nk’iy’abazungu bavugaga ko yazungahaye ndetse hari n’umuhanzi wigeze guhanga ati “Nsigaye ndi umuzungu, nsigaye nitwa patron.” agaragaza ko abayeho nk’abazungu kubera urwego yari agezemo.
Twakwibutsa kandi ko abakoloni b’abihaye Imana mu kwigisha ivanjili bavugaga ko abantu bagomba kureka imigenzereze ya gishenzi bakayoboka inyigisho zibavana mu bunyamusozi mu yandi magambo bagasirimuka bakisanisha na bo.
Kubera gushaka kugenza nk’abantu basirimutse Abanyarwanda bagiye bacika buhoro buhoro ku mico imwe n’imwe igaragara mu muco Nyarwanda.
Nakusanyije imico itandatu yatangiye kugenda itakaza agaciro mu maso y’Abanyarwanda isa n’iri mu marembera ndetse umuntu yanavuga ko imwe n’imwe yagiye nk’amahembe y’imbwa.
1. Kuvuza impundu no kwivuga
Kuvuza impundu twavuga ko ari umuco uri mu marembera kuko ababikora ari bake kandi ababikoze benshi ukabona ko batisanzura nkuko ababyeyi ba kera bahanikaga bakinikiza bakavuza impundu z’urwunge.
Kuvuza impundu byakorwaga n’ababyeyi b’abagore cyangwa se ab’igitsinagore muri rusange ari abato n’abakuze.
Ibi byakorwaga bishimira ibyiza byabaye, urugero nk’iyo ingabo zatahukanaga intsinzi ku rugamba nk’iyo umubyeyi yabaga yabyaye, iyo umusore cyangwa inkumi yabaga yubatse urwe bigafatwa nk’intambwe ikomeye bateye mu buzima n’ibindi.
Aho rero hadukiye ubusirimu hadutse imvugo ko nta we uvuza impundu yambaye imyenda imwe n’imwe yazanywe n’abazungu n’ubwo nta wamenye aho iri tegeko ryaturutse nkaba nasaba uwazahamenya kuzabitubwira.
Ibyo byarakwiriye ku buryo benshi mu bategarugori, birumvikana cyane cyane abo mu mijyi n’abasirimutse, batagishishikazwa no kuvuza impundu mu migenzereze yabo.
Kwivuga byo byakorwaga mu gitaramo cyaba njyarugamba cyangwa mva rugamba ndetse no mu bitaramo bisanzwe.
Ibi byo rwose umuntu avuze ko ari umuco wacitse ntiyaba abeshye. Ubundi buri “muhungu” wese yabaga afite icyivugo cye akakivuga igihe cyose bibaye ngombwa ndetse yemwe abantu bakakimumenyeraho.
Icyivugo cyabaga kirata nyiracyo mu bikorwa yakoreye u Rwanda cyangwa ikindi gikorwa cy’ingirakamaro yakoze ku rugamba nko kwimana mugenzi we, kwivuna umwanzi n’ibindi.
2. Gusuhuzanya no kuramukanya
Gusuhuzanya ni umuco uba mu moko yose y’abatuye Isi, kubwira umuntu muhuye uti ‘Waramutse?’ ni ikintu Abanyarwanda bubahirizaga, umuto agasuhuza umukuru n’umukuru agaha ukuboko umuto.
Hari ubwo hagabaho ko ugusuhuje wanga kumwikiriza cyane cyane mu gitondo kubera ko azwi nk’utera umwaku ndetse rwose abantu bakaziririza guhura na we ngo hato bitaba ngombwa ko basuhuzanya.
Ubu aho ibintu bigeze uyu muco uragenda ugabanuka cyane mu biyumva nk’abasirimu batuye mu mijyi.
Imwe mu mpamvu nyinshi zitangwa hari umwanya muto abantu baba bafite kubera kwiruka ku buzima nabwo butoroshye muri iyi minsi turimo.
3. Gucumbikira abagenzi
Tuvugishije ukuri uyu muco waracitse bigaragara kuko kugira ngo ubone uguha icumbi muri iyi minsi biboneka hake ndetse ahubwo usanga kuribona bisaba kwishyura inzu z’amacumbi aho guta umwanya ushaka uwariguha.
Mu muco Nyarwanda gucumbikira umugenzi byari ibintu bimenyerewe ndetse kizira kikaziririzwa kwima umugenzi indaro.
4. Gutura
Gutura wari umuco wo kuzanira amafunguro yemwe n’ibinyobwa inshuti magara, umuvandimwe ndetse n’abatware. Ibi byatsuraga umubano ugasanga byongereye ubusabane mu babikoraniraga.
Wasangaga uwatuwe yaragiraga abamugenderera baje bakurikiye inkangara zabaga zigana iwe, ari naho haturutse imvugo ngo ‘Nta nzoga zitagira abavumbyi’.
Abavumbyi bahozeho ariko ugasanga bahamagawe ku ntango nyuma y’abandi ari naho hakomotse umugani ugira uti “Ikibuno cy’umuvumbyi gikomeza umutsi.”
Uyu muco wo gutura na wo uragenda ugana ku gucika nyamara wakomezaga umubano n’ubusabane mu Banyarwanda.
5. Gutanga inkwano n’indongoranyo
Mu ijambo inkwano hihishemo ijambo “inka”, kugira ngo ubu uzabone aho bagikwa inka byakugora rwose ndetse hari aho byibagiranye bikaba bisigaye mu cyaro.
Ubundi iyo umusore yakwaga, kwa sebukwe bagiraga igihe bakamuzanira inka yaturutse ku nkwano yakoye ariyo bitaga “indongoranyo.”
Abasirimutse bo inka basigaye bayivunja mu mafaranga bityo ugasanga indongoranyo iburiyemo.
6. Kunywana
Kunywana byari ikimenyetso cy’ubucuti bukomeye hagati y’abantu ndetse abahanaga iki gihango ntibyarangiriraga kuri bo bombi ahubwo byageraga no ku miryango ibakomokaho.
Byakorwaga habayeho kurasaga abagiye kunywana ku nda maze buri wese akanywa amaraso ya mugenzi we. Uwabaga yanywanye n’undi babaga bagiranye igihango cy’amaraso bityo ntibazahemukirane haba mu bito cyangwa mu binini.
Uwarengaga ku gihango bavugaga ko kimwica. Ubu uyu muco waracitse burundu ndetse ababyiruka ubu bazajya bawumva nk’amateka.
Mu kwanzura navuga ko imico yahoze Rwanda rwo hambere iri mu marembera ari myinshi ariko nanone umuco ugendana n’igihe abantu bagezemo kuko ukura.
Ni byiza ko twinjiza mu muco wacu imico y’abandi tubona ko ari myiza ariko tugakomera ku wacu kuko ariwo utuma twitwa abo turi bo.
Iyo utaye umuco uba nk’ingata imennye ukaba nk’inkuyo itagira inka ukaba icyo ntazi.
Abakoloni kugira ngo badutware buhumyi babanje kutwangisha umuco wacu ngo ni ibishenzi badutoza umuco wabo (ururimi, imigenzereze “ya gisirimu”, imyambarire, imirire…)
Gusirimuka ni byiza kandi tugomba guhora duharanira kubaho neza kurushaho no kugendana n’iterambere ariko tubigire tutiyambuye umuco wacu. N’iyo wavuga uruzungu gute ugashaka guta urwawe, ntuteze kuzahinduka umuzungu kabone n’iyo wahabwa ubwenegihugu.
Itorero ryitwaga Amarebe n’Imena ni ryo ryavuze riti “Yemwe ntimwigore nimuze twivugire Ikinyarwanda”, nanjye nti “Nimucyo duhe agaciro umuco wacu!”
Iki gitekerezo ni icya Akumuntu Athanase, umusomyi wa IGIHE


text:
“Mwumvise ko byavuzwe ngo ‘Ukunde mugenzi wawe, wange umwanzi wawe. Ariko jyeweho ndababwira nti ‘Mukunde abanzi banyu, musabire ababarenganya. Matayo 5:43
“…. Impano ya Kristo ari yo murimbo w’ubugwaneza n’umwuka wo gutuza yahamijwe na wa Wundi udashobora kwibeshya ko ari yo y’igiciro cyinshi. Buri wese muri twe ku giti cye agomba kwishakira ubwiza bw’iyo mpano ayikomoye ku Mana. Uko abantu babasha kudufata kose, turamutse twambaye uwo murimbo, tuba dufite ikimenyetso ko turi intumwa mu cyimbo cya Kristo. Iri buye ry’igiciro cyinshi rigomba gushakwa.” OHC 274.
“Habaho intonganya z’abashumba b’inka za Aburamu n’ab’iza Loti, kandi muri icyo gihe Abanyakanani n’Abaferizi babaga muri icyo gihugu. Aburamu abwira Loti ati “He kubaho intonganya kuri jye nawe, no ku bashumba bacu, kuko turi abavandimwe. Mbese igihugu cyose ntikiri imbere yawe? Ndakwinginze tandukana nanjye. Nuhitamo kujya ibumoso nanjye nzajya iburyo, cyangwa nuhitamo kujya iburyo nanjye nzajya ibumoso.” Itangiriro 13:7-9
“Buri muntu wese azahura n’ibimushotora bigambiriye kubyutsa uburakari, kandi uramutse utari munsi y’ubuyobozi bw’Imana, nibiza bizakugaragaza. Ariko ubugwaneza bwa Kristo bucubya ubwenge bwivumbuye, bugategeka ururimi, bugatera impagarike yose kugandukira Imana. Ubwo ni bwo tuzamenya kwihanganira gucyahwa n’abandi. Tuzavugwa nabi, ariko wa murimbo w’igiciro cyinshi ari wo bugwaneza n’intekerezo zituje bitwigisha uko tugomba kwihangana no kugirira impuhwe abadukabukira batuvuga amagambo y’ubupfu. Umujinya wose ugaragajwe nta kabuza ubyutsa dayimoni y’uburakari mu mitima itarinzwe. Uburakari butejejwe ntibugomba guhabwa intebe ahubwo bugomba gukumirwa. Mu itanura ry’umuriro ni ho kamere ya mwene muntu yanze guhinduka ishyirwa. Zibukira amagambo abyutsa intonganya. Emera kugirirwa nabi aho kugira nabi. Imana irasaba buri wese wo mu bayoboke bayo kubana amahoro n’abantu bose ku giciro icyo ari cyo cyose gishoboka.” OHC 274.
“Urwangano rubyutsa intonganya: Ariko urukundo rutwikira ibicumuro byose.” Imigani 10:12
“Tugomba gusa na Kristo. Duharanire ko imibereho yacu iba nk’uko Kristo ashaka ko imera, yuzuye impumuro y’urukundo dukunda Imana na bagenzi bacu, irangwa n’umwuka mvajuru wa Kristo, imigambi yera tugira mu by’Imana kandi dukungahaye mu bwiza bwo gusa na we.” OHC 274.
Gusharira kose n’uburakari n’umujinya n’intonganya, no gutukana hamwe n’igomwa ryose bibavemo. Mugirirane neza, mugirirane imbabazi, mubabarirane ibyaha nk’uko Imana yabababaririye muri Kristo. Abefeso 4:31-32
“Umukiza ntiyabayeho imibereho yo kwinezeza ubwe… ntiyagiraga urugo kuri iyi si, incuti zimukunda ni zo zamucumbikiraga, nyamara byasaga nk’aho ari ijuru ryamanukiye aho yabaga ari. Yahuraga n’ibishuko n’ibigeragezo bya buri munsi, ariko ntiyegeze atsindwa cyangwa ngo acogore. Igihe cyose yabaga yuzuye umunezero no kwihangana, maze abanyamibabaro bakamubonamo intumwa y’amahoro n’ubuzima. Imibereho ye ntiyigeze irangwamo ikizinga cyangwa icyanduye.” RC 37
“Mukore byose mutitotombana, mutagishanya impaka kugira ngo mutabaho umugayo cyangwa uburyarya, mube abana b’Imana batagira inenge hagati y’ab’igihe kigoramye cy’ubugoryi, abo mubonekeramo nk’amatabaza mu isi. Abafiripi 2:14-15


text:
IMBWA IHAKWA N’INGWE
Umunsi umwe imbwa yagiye guhakwa ku ngwe y’ingore. Iyo ngwe yari afite ibibwana bitatu. Nuko ingwe ibwira imbwa ati : ngiye kuguha umurimo uzajya unkorera. Ujye umenyera ibibwana ntibizagire icyo biba uhari. Ninjya guhiga ngiye gushaka ikintunga n’ ikigutunga na we, ujye usigara ku bana ubamenye. Nubona mvuye guhiga ujye unzanira abana mbonse. Buracya, ingwe izinduka ijya guhiga, igeze yo iravumbura, yica inyamaswa irayizana. Imbwa ibonye ingwe igeze mu rugo iyizanira ibibwana byayo ngo ibyonse. Ingwe isubirayo ntiyabona umuhigo, itahira aho gusa. Imbwa iraburara, bukeye ingwe isubira guhiga. Imbwa yumvise inzara imaze kuyinoza ijya gushaka amagupfa yo kuguguna. Imbwa igenda iyashaka irenga umusozi. Iratinda igera ahari amagupfa menshi irayahambira irayatahana. Igiye kubona, ibona igupfa riragiye rihitana umutwe w’ikibwana kimwe cy’ingwe. Iriruka isanga ikibwana kigisambagurika iragisonga iragitaba, agahanga irakarya.
Aho ingwe itahiye, imbwira imbwa ngo nimuzanire abana bonke. Imbwa izana uwa mbere imusubizayo izana uwakabiri imusubizayo, igarura wawundi wa mbere. Ingwe irishima ngo Nyarubwana ayirerera neza. Imbwa ibonye ingwe isubiye guhiga, nayo yisubirira kuri ya magupfa yayo. Igufwa rirataruka rihitana umutwe w’ikindi kibwana. Nacyo imbwa iragisonga irakirya. Bitinze ingwe iza gutaha ivuye guhiga. Ibwira imbwa iti : nzanira abana bonke. Nuko imbwa ijyana ikibwana cyari gisigaye. Kironka, kimaze guhaga, imbwa irakijyana iragicugusa, kiruka ibyo kimaze kunywa. Irakizana kuri nyina, ingwe iracyonsa yibwira ko ari icyakabiri cyonka. Kimaze guhaga, agisubizayo na none iragicurika, iragicugusa kiruka ibyo cyanyoye byose cyongera gusonza. Agisubizayo bwa gatatu kirongera kironka. Ingwe iti : ngaho jya gusasira abana baryame.
Bukeye ingwe ijya guhiga, imaze gutirimuka, imbwa ijya ku magufa irayamenagura igufwa rirataruka rigwa mu jisho ry’ ikibwana cy’ingwe cyari gisigaye. Iriruka isanga ikibwana cyapfuye iti : nanjye ndapfuye sinkira nyina w’ibi bibwana. Nuko imbwa iriruka irenga imisozi itatu, igeze mu bapfumu iti : nimumpishe. Nishe ibyana by’ingwe none nyina irankurikiranye kunyica. Umupfumu ayihisha mu mutiba.
Ingwe itashye isanga ibyana byayo byose byapfuye. Igiye kureba imbwa isanga yahunze, yigira inama yo kuyikurikira ngo niyibona iyiryoze ibyana byayo. Igeze kuri wa mupfumu wahishe imbwa iramubaza iti : nta mbwa inyuze aha yiruka ? Umupfumu ati : ntayihari. Ariko genda nugera mu rutoke urebe niba ntaho babagiye inka.
Niba hari amayezi urayihasanga, kuko imbwa zidatana na amayezi. Ariko ubwo ntacyo mvuze, ube wumvise mutima muke wo mu mutiba ! Imbwa yumvise bavuga amayezi, aho kwita kuri ayo marenga umupfumu ayiciriye, irarukira ayo mayezi. Iti : natanzwe. Iva mu mutiba aho yari yihishe, itera izuru yumva irahumuriwe, yiruka ijya mu rutoki gushaka aho amayezi y’inka ari. Ikigera mu rutoki, isanga ingwe nayo yaharaye. Ingwe ikiyikubita amaso iti : nkaha ni he wa mbwa we ! Iragungira, iyifata ku gakanu, irayica ihorera ibibwana byayo. Ng’ aho aho inzigo y’imbwa n’ingwe yaturutse.


text:
Nadine Evelyne Umubyeyi
Abajyanama b’Ubuzima mu karere ka Gatsibo bashimwa imikorere myiza cyane mu gufasha ababyeyi kwita ku minsi igihumbi ya mbere y’umwana. Ni gahunda bafashwamo n’ibigonderabuzima, ndetse n’amahugurwa bahabwa bagakomeza kwegera ababyeyi babigisha gushyira mu bikorwa ibisabwa.
Gahunda yo kwita ku minsi igihumbi ya mbere y’umwana yashyizweho nyuma yo kubona ko hari abana benshi bagaragaraho imirire mibi, baba abo mu miryango ikize ndetse n’abakennye. Ikaba igamije gukurikirana imikurire myiza y’umwana kuva agisamwa, kugeza byibura ku myaka ibiri.
Mujawingoma Athanasie, umubyeyi w’imyaka 38 avuga ku byiza akesha Abajyanama b’Ubuzima. Ati “Mfite abana batatu uwo mpetse ubu afite amezi ane, ameze neza kuko mfatanya n’Abajyanama b’Ubuzima kuva musamye kugeza n’ubu. Batugenera igihe rimwe mu kwezi duhura nk’ababyeyi bakadupimira imikurire y’abana, bityo umwana waba agaragaza imikurire mibi bakamugenera ibimufasha bakurikije uko babihabwa n’ibigonderabuzima.”
Mu murenge wa Rugarama ubarizwa muri karere ka Gatsibo, Abajyanama b’Ubuzima bibumbiye muri koperative COPOSARU Imboni igizwe n’abanyamuryango 174, abagore 116 n’abagabo 58. Bahamya ko gahunda y’iminsi 1000 y’umwana iri mu z’ibanze bashyiramo imbaraga.
Uhagarariye iyi koperative, Mudaheranwa Didace agaruka ku byo bibandaho nk’Abajyanama b’Ubuzima.
Ati “Muri gahunda yo kwita ku minsi igihumbi ya mbere y’umwana, dufite igikoni cy’umudugudu duhuriraho n’ababyeyi rimwe mu kwezi tugategurana indyo yuzuye duha abana. Niho kandi dupimira imikurire y’abana twifashisha ibiro, uburebure ndetse n’umuzenguruko w’ukuboko. Ni byo bitwereka abana badakura neza bo kwitabwaho by’umwihariko.”
Ibi bikorwa byose Abajyanama b’Ubuzima babikora hagamijwe guha umwana intangiriro nziza y’ubuzima, kuko uwagaragaweho imirire mibi biba bikomeye kumwitaho nyuma y’imyaka ibiri (iminsi igihumbi ya mbere).
Abajyanama b’Ubuzima bo mu murenge wa Kiziguro na bo bashimangira uruhare rwabo, muri gahunda y’iminsi igihumbi ya mbere y’umwana nkuko babyemeza.
Ingabire Nadia ni umwe muri bo, asobanura ko batangira gukurikirana ubuzima bw’umwana kuva agisamwa byibura ku mezi atatu, kuzageza igihe yavutse dufatanya n’umubyeyi kwita ku mikurire ye.
Ibitaro na byo bifatanya n’Abajyanama b’Ubuzima igihe hari abana barengeje imyaka ibiri, bagaragaweho n’imirire mibi. Sr Dr. Xaverine Mwemera, ushinzwe ubuvuzi mu Bitaro bya Kiziguro, arabisobanura.
“Abo bana tubohererezwa n’Ibigonderabuzima kuko ibitaro ari byo bifite amata yo kubaha ari mu byiciro bibiri F100 na F75, buri mwana ahabwa litiro imwe ku munsi bitewe n’ikigero cy’imirire mibi yagaragaweho.”
Yongeraho ko uyu murimo Abajyanama b’Ubuzima bakora ari uwo gushimwa, kuko bafatirana ubuzima bwa muntu bakabuha umurongo mwiza mu minsi igihumbi ya mbere ari na cyo gihe cy’ibanze.
Ubuyobozi bw’Akarere ka Gatsibo na bwo bushima uruhare rw’Abajyanama b’Ubuzima mu mibereho myiza y’abaturage.
Kantengwa Mary, ni umuyobozi w’Akarere ka Gatsibo wungirije ushinzwe imibereho myiza y’abaturage. Abisobanura agira ati “Bafite uruhare rukomeye rwo kwigisha abaturage nk’abantu babari hafi, babakangurira guhinga imboga n’imbuto bifasha ababyeyi by’umwihariko mu gutegurira abana indyo yuzuye kandi bakanababa hafi babigisha kuyitegurana isuku. Ni umurimo w’ubwitange, dushima cyane ubukanguramba bakora mu baturage.”
Abajyanama b’Ubuzima bari mu bagarutsweho mu mwiherero w’abayobozi bakuru b’igihugu wabaye ku nshuro ya 15, ku matariki ya 26 Gashyantare kugeza kuwa 1 werurwe 2018. Aho mu myanzuro yawufatiwemo na bo byemejwe ko bagomba kongererwa ubushobozi, hagamijwe kubafasha kunoza umurimo wabo.


text:
Uko wakora ubusitani buberanye n’ahantu hato hatari igipangu
Hari inzu zimwe na zimwe ziba zifit imbere y’inzu hato kandi nta gipangi kiriho kihakingiriza. Nubwo aho hantu aba ari hato naho hari uburyo wahakorera ubusitani hakarushaho kuba heza.
Dore uko wakora ubusitani buberanye n’ahantu hato :
Gutera imikindo ku mpera hagati ugashyiramo indabyo ngufi : iyo ufite ahantu hato kandi nta gipangu ukora ubusitani busanzwe ugashyiramo indabyo ngufi ariko ku mpande ugashyiraho imikindi cyangwa se n’izindi ndabyo zijya kuba ndende kugirango zihishe inzu ireke kuba ku gasozi cyane kandi hakanasa neza.
Gukora inzira y’amapave ahandi ukaHatera ibyatsi bigufi ; Ushoboa kandi gukora ubusitani bw’ibyatsi bigufi gusa ubundi ugakora inzira y’amabuye cyangwa se amapave bitewe nuko wishoboye nabyo bisa neza.
Gutera indabyo zitari ngufi cyane imbere y’umuryango : ushobora kandi gutera indabyo zitari ngufi cyane ukajya uziconga kugirango zitaba ndende cyane imbere y’umuryango ahasigaye imbere ukahatera ibyatsi bigufi.
Gutera ibiti birebire bike imbere y’umuryango ; gutera ibiti birebire bike nka bibiri gusa nabyo bigaragara neza imbere y’inzu ifite ahantu hato kandi hatati igipangu.
Kuhamena amabuye ugatera indabyo nke : hari n’ubundi buryo bwo kumena amabuye imber y’umuryango cyangwa se ukagenda uhashyira amapave ubundi ukajya usigaza agace gato ugateramo indabyo nke cyane.
Ubwo ni bumwe mu buryo bwo gukora ubusitani imbere y’urugo rutagira gipangu kandi rufite pariseri nto.
Gracieuse Uwadata


text:
Ibimenyetso byakwereka ko umwana atigirira icyizere
Kwigirira icyizere ku mwana n igihe aba yumva yisanzuye,atisuzugura,akora ibyo atekereje nta bwoba afite.
Dore bimwe mu bimenyetso byakwereka ko umwana nta cyizere afite
Yigereranya n’ abandi cyane : aha ni igihe umwana akunda kwigereranya n’abagenzi be mu bikorwa bye byose ibyo agerageje akabikora areba kuri bagenzi be.
Asaba imbabazi buri kanya : hari igihe umwana asaba imbabazi buri kanya yaba akosheje cyangwa akoze neza ibi rero ntabwo ari byiza ku mwana
Yumva ko adakwiye ibyiza :Akenshi abana batifitiye icyizere bahora bumva ko ibyiza bitababikwiriye bagahora batekereza ibibi gusa bumva ko nyine nta cyiza cyamubaho.
Atinya abantu bakuru : hari igihe umwana aba kunda kuba wenyine cyangwa wenda ubona akunda kuguma mu bana wamugeza mu bantu bakuru akarira
Gukora amakosa adasanzwe akora :aha umwana agira ubwoba bikamutera gukora amakosa utamuziho udasanzwe umenyereye ko akora.
Mu gihe ubona umwana afite byinshi muri ibi bimenyetse soma ibyo wakora ngo yigirire icyizere.
Byavuye kuri www.authentico.fr
photo : google


text:
Abagabo benshi bahora bibaza uburyo bakoresha kugira ngo bashimishe abagore babo mu buriri ariko bikabagora , tugendeye ku bushakashatsi bunyuranye twabateguriye incamake y’ uburyo umugabo yakoresha umugore we akagera ku ndunduro y’ibyishimo akananyara neza kandi bitamugoye.
Abagore benshi bakunda kunyazwa kuko birabanyura, umugabo uri kunyaza arinda igitsina cye kugwa, ndetse akamenya neza igihe umugore we arangiriza kuko bifasha kumenya nawe ukuntu ari bugenzure umuvuduko we ndetse akaza no kumenya niba agiye kurangiza mbere y’umugore bityo akaba yashaka uburyo aba akuyemo igitsina cye gahoro gahoro agasa n’ukorera inyuma mu rwego rwo kwirinda ko yahita arangiza vuba.
Mu gihe cyo gukora imibonano mpuzabitsina hajya habaho kunyara, kunyara biba k’uruhande rw’umugore cyangwa umukobwa igihe asohora amavangingo ashyushye aturutse mu myanya myibarukiro ye bitewe n’uburyohe budasanzwe aba atewe n’uwo barigukorana imibonano mpuzabitsina, ibi umugabo akaba abigiramo uruhare rukomeye ndetse abagabo bakaba bagomba kumenya neza uburyo bakwitwara muri iki gikorwa n’icyo bakora kugirango abagore babo bazane aya mavangingo.
Byumvikane rero ko kunyara mu gihe cy’imibonano mpuzabitsina bitandukanye no kunyara inkari zisanzwe ko ahubwo ari uburyohe buba bwinshi umugore aba ahawe n’umugabo bugatuma umukobwa cyangwa umugore asohora amavangingo bikanatuma ububobere mu gitsina cye burushaho kwiyongera.
Wabigenza ute uramutse ushaka kunyaza mu buryo bworoshye ?
Inzobere y’ umudogiteri Moussa Guiro avuga ko kunyara kugira ngo bibeho, bigomba gutegurwa mbere yo gukora imibonano mpuzabitsina ndetse no mu gihe muri kuyikora, uko bitegurwa rero nuko mbere y’uko mutangira gukora imibonano mpuzabitsina, mugomba kubanza mukabitekerezaho, mukabyishimira, ukishimira uwo mugiye kuyikorana kandi uyu mu dogiteri abuza ko abagabo bahita bafata igitsina cyabo ngo bahite bagishyira mu cy’abagore, ko ahubwo hagomba kubanza umwe agakora k’uwundi buhoro buhoro amushimashimaho gake gake ari nako ubushake bwo gukora imibonano mpuzabitsina bugenda bwiyongera, mu gasomana bikageraho mutangira gukora imibonano mpuzabitsina.
Mu gihe cyo gukora imibonano mpuzabitsina, ntabwo umugabo yinjiza igitsina cye cyose mu cy’umugore ahubwo akigarukiriza ahagana hanze akajya agikoza kuri rugongo (clitoris) buhoro buhoro azamura akongera akamanura, icyo gikorwa uko gikomeza kugenda ni nako ububobere k’umugore bwiyongera bigatuma umugabo aryoherwa cyane, bityo n’umugore akarushaho kuryoherwa agatangira kurekura amavangingo ashyushye cyane aricyo cyiswe kunyara.
Umugabo kandi unyaza bikanga agomba gusaba umugore we kumufasha muri iki gikorwa akamufata ku bice by’umubiri bitandukanye bifasha umugabo kumva uburyohe, urugero nko mwirugo,mugituza ndetse no mumugongo, ibi bice umugore agomba kubifatira umugabo we mugihe bari muri iki gikorwa kuko bifasha umugabo kunyaza neza.
Ni byiza rero ko umugabo amenya ndetse akaniga uburyo anyaza umugore we ibi bikajyana no kugenzura umuvuduko akoresha yakumva agiye kurangiza agakoresha uburyo aba aretse ho gato kugirango abashe gufasha umugore we baze kurangiriza rimwe.
Icyo mutakwibagirwa ni uko hari abagore barangiza batinze ndetse ko umugore ashobora kurangiza kabiri cyangwa gatatu kandi ashobora kuzana ayo mazi nyuma yo kurangiza bwa kabiri ni ngombwa rero ko umugabo yiga kurangiza atinze ndetse n’ufite ikibazo cyo kurangiza vuba akagisha inama ku mpuguke byaba ngombwa agasanga abaganga kugirango ahabwe ubufasha burambye.
Ni ahanyu rero bagabo mutabashaga kugerera abagore banyu ku ngingo mwikubite agashyi noneho mubikore neza.
KANDA HANO WUMVE NEZA ISOMO YO KUNYAZA
Uwineza Vanessa@Rwandapaparazzi.rw
129,785 total views, 50 views today


text:
Niki wakora gishobora gutuma umwana wawe ahorana ibyishimo?
Nta mubyeyi n’umwe mu buzima utifuza kubona umwana we asa neza (yishimye), iyo abonye ababaye aba yumva adatuje akibaza ikintu yakora ngo arebe ko umwana amera neza.
Uyu munsi agakiza.org kaguteguriye igishobora kubigufashamo, umwana agahora yishimye:
1.Banza wishime wowe ubwawe Mubyeyi
Ntiwakwifuriza umwana wawe guhora yishimye mu buzima kandi wowe ntabyishimo namba wifitemo rero ni wowe ubwawe bigomba guheraho akakureberaho.
2.Mwigishe kubaka imibanire n’abandi
Kubana n’abandi kandi neza biri mu bishobora kuzanira umwana wawe ibyishimo, sibyiza ko umwana wawe abaho yigunze.
3.Mwigishe kugira umuhate no mugihe hari ibigoye
Si byiza ko habaho byacitse byayobye, ahubwo no muri icyo gihe gikomeye mwigishe ko byose bishoboka ko ashobora kuba yakongera akagerageza.
4.Mwigishe kumva ko ibintu byose bishoboka ntagacike intege (Optimism)
Kwigirira ikizere ni byiza. Kubitoza umwana akumva ko byose bishoboka bituma atabaho asuherewe cyangwa yumva ko ari nyakwipfira, nubwo byaba bitameze neza mwigishe ko ashobora kubona umuti yumveko agomba guhagarara ahamye.
5.Mwigishe kuyobora amarangamutima ye
Igisha umwana kugenzura amarangamutima ye, amenye ikigero cy’abantu aganira nabo bityo bizamufashe gukura neza no kwirinda mu gihe azaba akuze.
6.Mwigishe kugira umuco wo kwishima
Igisha umwana wawe kwishima ,umugaragarize ko ibyishimo ari kimwe mu bituma umuntu agira ubuzima bwiza, kandi ko byongera iminsi yo kurama.
7.Mwigishe kugira umuco w’ubupfura
Umwana aba akwiye kwigishwa kugira ikinyabupfura kugira ngo atazaba nk’umwana utararezwe(mwigishe kubaha abakuru, gushimira, guhaguruka abakuru bakicara,….) Ibi byose nabitozwa akiri muto azakurana umuco mwiza.
8.Muhe igihe gihagije cyo gukina
Menyereza umwana wawe gukora imyitozo ngororamubiri, kuko bizamufasha kugira ubuzima bwiza,umubiri we ukure neza.Gira igihe mukorane imyitozo bityo bizamufasha kwishimana n’ababyeyi kandi ahorane ibyishimo.
9.Mwigishe kwakira impinduka mu buzima
Ganiriza umwana wawe umwigishe ko ibintu byose bidahora ari byiza , umubwireko hari igihe bishobora guhinduka na bibi.Mwigishe ko mu mpinduka ubuzima bukomeza kandi ko agomba kugira uruhare mu gushaka ibisubizo by’ibibazo bihari.
10.Mujye mufatira ifunguro hamwe
Ni byiza ko ababyeyi bicarana n’abana babo bagafatira ifunguro hamwe kuko bituma bishima kandi bakabona ko mu bitayeho
.
"Menyereza umwana inzira akwiriye kunyuramo azarinda asaza atarayivamo", Imigani 22:6.
Umumararungu Marie [email protected]


text:
Urwenya rwoherejwe na habimana:
Wed, 31 Jul 2013 09:10:55 +0200
umugabo yari atunze umugore,nyamugabo akagira ikibazo iyo yabaga atera akabariro kuko yaraborogaga cyane(gutaka cyane)hanyuma umunsi umwe umugabo ajyana n'umugore kwa sebukwe ,imvura igwa ari nyinshi bituma barara noneho igihe cyo kuryamaa kigeze nyamugabo abwira umugore we ko ashaka ibintu umugore mu kajwi gato ati uramenye utarinkorera ukaboroga wo kagirimana we!umugabo ati oya rwose ndihangana.nibwo batangiye akazi umugore ati ''uramenye ntuboroge ''undi ati''ashwi da'' imirimo itangiye umugabo ati''simboroga''simboroga'' ba nyirurugo bati ibyo ni ibiki? umugabo kubera uburyohe ati ''simboro, simboro, noneho ati simbo, simbo"nyirurugo ati niba atari imboro ni iki? mwibaze icyakurikiyeho.murakoze.
Uru rwenya rufite amanota


text:
Nyuma y’aho umuhango wo kwibuka abacu bazize ubwicanyi bwo muri kudeta yo kuwa 5 Nyakanga 1973 ubereye, ndetse na mbere gato y’uko uba, nk’umwe mu bagize uruhare mu kuwutegura, numvise neza uburemere bw’icyo gikorwa, twe twari twateruye mu buryo bworoheje nk’umuhango usanzwe wo kwibuka, gusabira no guherekeza mu cyubahiro ababyeyi bacu tutamenye irengero ryabo. Abantu benshi batugaragarije ko bashimishimishijwe cyane n’icyo gikorwa. Ibi byagaragajwe n’umubare w’abantu bakitabiriye, kimwe n’inyandiko nyinshi n’amatelefoni twabonye by’abantu badushimira, kandi batubwira ko bifatanyije natwe. Ubutumwa bwabo bwari bumwe: kwamagana iyicarubozo ryakorewe ababyeyi bacu, kwamagana ubushake bwa bamwe bwo gusibanganya cyangwa se gupfobya ubugome ndengakamare bagiriwe, kwishimira ko enfin ukuli ku rupfu rwabo n’amariganya yajyanye n’itegurwa ry’iriya kudeta bishyirwa ahagaragara. Hejuru ya byose bishimiraga cyane ko ziriya ntwali zishubijwe umwanya wazo mu mateka y’igihugu cyacu. Hari n’abandi, usanga ariko nanone umubare wabo ari muke ugereranije n’abo navuze haruguru, bagaragaje ko batabyishimiye na gato.
Abo ndetse bakoze uko bashoboye ngo baburizemo iki gikorwa bakoresheje iterabwoba, cyangwa se gusebanya (gutesha agaciro).Abo nibo uwiyise Cyprien Mugisha abarirwamo, kimwe na mugenzi we (alter ego) wiyise Zédoc Bigega. Kuri Mugisha Cyprien ngo “Kwibuka intwari z’ U Rwanda mu buhungiro ni igikorwa cy’ubugwali” (Ikaze iwacu). Iyi nyandiko isa cyane, kandi isubiramo iya bwana Bigega yo kuri Musabyimana.be. Ibisubizo zigenerwa ni bimwe. Umuntu yabanza kwibaza, ariko nta kubitindaho, niba umugabo ujya ku rubuga yihishe inyuma y’amazina y’amahimbano agenda ahindagura, akiyitirira akarere katabaho, n’ishyaka rimaze imyaka 41 risheshwe, hari ubutwali arusha abandi, ku buryo yabaha amasomo.
Mugisha uragira uti ntibyari ngombwa gukora kiriya gikorwa muri ibi bihe abanyarwanda bakeneye guhsyira hamwe ingufu mu rugamba rwo kubohora igihugu. Ukibutsa na none ko kudashyira hamwe aribyo byatumye amahano agwira u Rwanda. Nk’uko umwe muri bagenzi banjye yabayanditse akabibabwira mbere yanjye, ndangirango nibutse nshimangira ko ibirebana no kwibuka, gusabira, kuririra ababyeyi bacu, ntawe tubisabira uruhushya, ntawe tubyakira uburenganzira. Ni twe twenyine bireba mu mutima nama wacu. “Ntibyari ngombwa” twayimazemo imyaka isaga 20, tumara indi 20 tukiyirwaye. None byararangiye. Ubu biri mu maboko yacu. Nk’undi muntu wese wibuka abe. Tugaruke kuri iriya « argument » y’ubumwe bw’abanyarwanda, mukunze gushyira imbere muvuga ngo bubangamiwe n’iki gikorwa cyo kwibuka ababyeyi bacu. Iyo muvuga, mwandika biriya, ubutumwa muba mutanga ni uko Kwibuka abazize kudeta yo muri 73 ari intandaro y’amacakubili hagati y’abanyarwanda (un facteur de division) ! Niba ariko mutekereza uyu munsi, n’ejo niko muzaba muvuga. Uyu munsi nta bubasha mudufiteho ngo mutubuze kubibuka. Ejo urwo rugamba nirurangira, mufite ingufu zo kuducecekesha, muzabigenza mute ? Muzasibanganya ikibazo murandurana n’imizi abagikurura ? Nguko uko njye nsoma inyandiko zanyu, kandi si njye njyenyine. Ubumwe bw’abanyarwanda buzubakirwa ku kuli, kumenya no kwemera uko ibintu byagenze, gusabira imbabazi no gukosora amakosa yakozwe. Biriya mwe muzana byo gushaka gutwikira umupfu no guhishira umurozi, bizakwiza igihugu umunuko, kandi bitumareho urubyaro.
Twanasobanuye bihagije ko nta gice runaka cy’abanyarwanda twikomye, cyangwa se dufitiye inzika. Icyaha ni gatozi. Abatwiciye bafite amazina, barazwi. Ni bo bonyine tureba (kandi no kuribo nta rwango, nta nzika, icyo twifuza gusa ni uko abanyarwanda bamenya ukuli ku byabaye n’ababikoze). Abafite ukundi babibona, bashaka kubyitirira akarere kose, nibo bakurura amacakubili mu bana b’u Rwanda. Bafite inyungu zabo bwite cyangwa z’ababatumye baba bashaka kurengera. Ngo twabonye impozamalira, ntidukwiye kwibuka ! Ni byo koko ahagana muri 84/85, nyuma y’imyaka isaga 12 abacu bahotowe, ababyeyi bacu (les mamans) batumijwe mu biro by’iperereza i Gitarama, bamenyeshwa ko abagabo babo batakiriho bishwe na Lizinde, kandi basinyira ko bahawe impozamalira : Ama euro 1000 kuri buri mutwe wajanjaguwe, hakiyongeraho 100 kuri buri mpfubyi. Hari abantu benshi batugaya kuba twarafashe ariya mafranga. Ndabumva. Kuki twakiriye iriya miliyoni y’amafaranga hejuru y’ubugome ndengakamere, ubwirasi n’ikinyoma ? Impamvu y’ubukene sinyitindaho. Ni byo koko imiryango yacu yari yaratindahajwe, nyamara hari bamwe bifuje kudahabwa ayo mafaranga babonagamo ikiguzi cy’amaraso n’agasuzuguro. Babwiwe poliment, mais fermement ko bidashoboka kwanga impozamalira bahawe n’umubyeyi w’igihugu (sic). Abayanze (barahali) ni abavuze bati n’ubundi ntako mutatwishe, nta bwoba tukibafitiye.
Ngo kuki twahawe impozamalira tukaba twibuka ?
Ariya mafaranga yagenwe n’urukiko nk’igihano leta ihawe kubera ko abantu bacu bahotowe n’abakozi bayo. Yari se ayo kudupfuka umunwa? Iyo umuntu wawe yishwe, urukiko rukakugenera amafranga y’impozamalira, biba bivuga ngo ntuzongere kumuvuga kumwibuka ukundi ?? !! Mudusobanurire.
Izo mpozamalira nta n’uwarukwiye rwose kuzivuga, ntabwo zari impozamalira koko (un signe de réconciliation et d’apaisement), kimwe nk’urubanza zakomotseho zari ikinamico rigamije gutanga umugabo no gushaka kwigaragaza neza mu maso y’amahanga n’abanyarwanda. Ibi ndabivugira ko:
- Twagumye gutotezwa, twimwa amashuli n’akazi,Twimwe ibisigazwa byabo ngo tubishyingure mu cyubahiro,
- Twimwe information zijyanye n’uburyo buri wese yapfuye n’igihe yapfiriye
- Twabujijwe fermement kugira umuhango dukorera mu ruhame ugamije kubibuka cyangwa se kubasabira.
Ngo nta n’uwigeze atubuza kwibuka ?
Byarakozwe rwose, fermement. Maze murabitubuza n’uyu munsi, 41 ans après, nkanswe ba nyir’ubwite bakiriho, bafite ingufu ?! Kubibuka mu gihe cy’amashyaka menshi twarabyifuje; yewe twakoze n’inama à cet effet: yabereye I Kabgayi kuri Trafipro. Umutekano muke mu gihugu watumye tubyihorera.
Ngo nta ntwari ikwiye kwibukirwa mu buhungiro. Ibyo turabyemeranya rwose. Ndtese nongereho ko tutari dukwiye kuba mu buhungiro. None ko ariko bimeze ? Nkwibarize. Iyo I Bruxelles cyangwa se I Paris habaye imihango yo kwibuka abaguye mu ndege (6 avril1994), nabwo urahaguruka ugahagarara ukabyamagana, cyangwa hari abo uha uburenganzira bwo kwibukwa n’abo ubwima ?!!! Cyangwa bo nta butwali ubasangana ? Uranzura ugerageza kwerkana ko FPR iri inyuma y’iki gikorwa turimo. Ibimenyetso byawe ngo ni uko Alfred Gasana ukuriye zimwe mu nzego z’iperereza mu gihugu ari mubyara wa Albert Bizindoli na Maurice Niwese bateguye iyi mihango.
Iki gikorwa cyateguwe n’abakomoka kuri ziriya nzirakarengane, cyangwa se abashakanye n’abana babo. Maurice ntabwo ababarirwamo, n’ubwo bigaragara ko urupfu rwa nyirarume, data, na bagenzi be, rwamubabaje cyane, akaba aharanira ko ukuli kwashyirwa ahagaragara, Kandi bagahabwa icyubahiro bakwiye. Donc ntitwari kumwe mu myiteguro. Naho Gasana Alfred ni mubyara wanjye koko. Mfitanye na we ubumwe butajegajega, bwa kivandimwe. Ariko ntibivuga ko ankoreramo, nk’uko ntajya ngerageza kumwivangira mu kazi. Uzanyarukire mu Bunyambili aho namaze imyaka isaga ibili ndi sous préfet wa kaduha (1995 -1997), bazakubwira ko Bizindoli akora icyo yavuze, kandi avuga icyo yatekereje, aribyo bivuze ngo nkora icyo natekereje. Icyo ugamije ni ugutesha agaciro no guteranya. Abanyarwanda baratuzi ntitubabwirwa. Bwana Mugisha Zédoc, ndagirango nanzure nkubwira ko kiriya gikorwa ari ingirakamaro, ahubwo nawe wari ukwiye kugishyigikira. C’est “un acte fondateur” yari ikenewe muri ibi bihe abanyarwanda bashakisha inzira yo kubaka umuryango ubabereye.
Ku muntu ureba kure, amaso ye ntagarukire ku byo areba imbere ye gusa, uriya muhango wabaye akanya ko kwibaza ku bintu byinshi by’ingenzi mu buzima bw’igihugu cyacu, no mu muryango w’abagituye. Koko rero kiriya gikorwa cyatanze umusanzu ugaragara ku myumvire y’ibibazo u Rwanda rufite muri iki gihe, no ku buryo bwo kubibonera umuti. Dore amwe mu masomo y’ingenzi wari ukwiye gufatanya n’abandi gutekerezaho:
- U Rwanda ntiruzubakwa hari igice kimwe cy’abana barwo kigijweyo cyangwa se gishubijwe inyuma.
- Imyifatire y’abanyarwanda imbere y’ubwicanyi ni iyo kwibazwaho
Ni ingaruka z’ubwicanyi bwabaye karande. Nitwige gutega amatwi no kubaha akababaro k’abandi. Ibibazo by’amacakubiri ( Kiga /Nduga; Hutu/Tutsi). Abanyarwanda babaye ingwate z’amoko, uturere, bikoreshwa na bamwe ku nyungu zabo bwite, bakabikurururamo abaturage badafite aho bahuriye na byo. Abaturage bakwiye guhumuka. Igikenewe ni ibitekerezo by’ubwenge bitanga inzira yo gusohora abanyarwanda mu bukene n’ubujiji byabaye karande.
Albert BIZINDOLI, ce 4 sept 2014


text:
Hari abantu benshi bahora bibona nk’aho batajya bagira amahirwe mu rukundo, igihe cyose bakundanye ntibimare kabiri! ndetse bamwe batangira kugira abo bahimbira ko babatera umwaku kandi byahe biragatabwa.
Tuzi twese ko kugirango urukundo rw’abantu babiri bakundana (ndavuga umusore n’inkumi) rurambe kandi rukomere, habamo ubufasha bw’Imana ariko na none natwe tugomba kugira uruhare mu burambe bw’urukundo rwacu, ibyo rero bihera ku buryo usanzwe ubana n’abantu, ariko na kamere usanganywe iba ifite uruhare runini ku mahirwe make cyangwa menshi uzagira mu rukundo rwawe n’umusore cyangwa inkumi.
Ubushize naberetse uburyo umukobwa ashobora kubwira cyangwa kwereka umusore ko amukeneyeho urukundo, ubu noneho ngiye kubagira inama 7 z’uburyo urukundo rwawe rushobora kuramba ukava mu guhora umarana n’inshuti amezi abiri gusa waba uri umukobwa cyangwa umusore.
1. Kuva mu rukundo rw’umuriro ugurumana ukajya ku rukundo rutuje kandi rufite gahunda nziza
Iyo mugitangira gukundana muba mwumva mufite urukundo rufite ibirimi by’umuriro, mutwika ikibakozeho cyose! mbese hamwe wumva mugenzi wawe nta kindi yakora uretse kukwicara iruhande, urwo rukundo ruramutse rukomeje gutyo ntirwaramba cyane. Gukunda bimara igihe, bisaba kumenya kugenda uva kuri iryo tanura mu mezi ya mbere ugenda uganisha ku rukundo rushyira mu gaciro kandi rutagambiriye kwiyamamaza, hahandi buri wese aba atangiye kumva no kwemera ko atandukanye na mugenzi we kandi akubaha iryo tandukaniro kuko abantu badashobora gutera kimwe. Muri make ugomba gukunda mugenzi wawe uko ateye kose atari ukumukundira gusa kuza kuzuza ibyo ubuze wamara kubibona ukamutera ishoti !
2.Rekera aho kumva ko mu rukundo rwa mwembi inyungu zawe arizo zigomba kubanza
Kugirango mwizere uburambe bw’urukundo rwanyu, mugomba kugenda murema buhoro buhoro imibanire ya couple ntangarugero, aho umwe agira uburyo abyitwaramo ariko undi nawe agasanga yiyumvamo ubwo buryo bwa mugenzi we.Mbese ugakunda uwo mubano wanyu nk’uko ukunda mugenzi wawe cyangwa wikunda nawe ubwawe.
3. Emera Kwishyira ukizana kwa mugenzi wawe(liberté)
Nyabuneka emera ko mugenzi wawe umumenye akuze kandi ko aho yinyujije hose utari uri kumwe nawe. Igihe mumaze gukundana rero wishaka noneho kumuzirika ngo umuheze umwuka ntutume akomeza gusabana n’inshuti ze bashobora kuba barananyuranye mu bundi buzima bukomeye utazi. Igihe utangiye gushaka ko avugana cyangwa agendana n’abo uzi cyangwa ushaka gusa, ndakurahiye urwo rukundo ushaka ni wowe urimo kuruniga! Ha mugenzi wawe icyizere, nawe niba agukunda ntazaguhemukira kandi nawe ni mukuru azi ubwenge.
4. Ganira bitomoye na mugenzi wawe(communication claire)
Gukunda mugenzi wawe ntibivuze ko wowe wiyanga, ni ngombwa ko uganiriza umukunzi wawe ugaragaza udaciye ku ruhande ibyifuzo byawe, ibyiyumviro, kandi ukirinda kuvangira imibanire ye n’abandi(aha ntibivuze ko utamucyebura igihe atangiye kurengera ariko nabwo ukabikora mu kinyabupfura). Iyo kandi ni inzira nziza yo gufasha umukunzi wawe kumenya aho uhagaze n’urwego ugezeho bityo bikamworohera nawe kukubwira byose atishisha.
5. Garagaza ubushake bwo kugumana nawe(simvuga kugumana nawe mwicaranye mu gashyamba)!
Hejuru yo kuba mukundana urukundo rutuje, kumarana igihe kini mukundana bigaburira neza imishinga yanyu, bituma muhora muhuriza inyungu zanyu ahantu hamwe(nta wihagararaho ngo yange kuva kw’izima), ndetse biranaborohera guhangana n’inzitizi muhura nazo kuko muba mufatanyije.Kumarana igihe rero byubaka icyizere gikomeye kuko buri wese aba abona undi amufitiye akamaro kanini, kandi burya umubano umaze igihe biragoye ko bamwe baba babafitye amashyari babasha kuwusenya biboroheye.
6. Jya ugerageza kugira ibitekerezo bishya mu mubano wanyu
Kugirango wirinde imitego yo kuba mu buzima bumwe(routine), kora uko ushoboye nka nyuma y’igihe runaka ugire agashya wazana mu mubano wanyu kandi ntugatinye kumutungura(surprise) aha ntimukumve ko surprises ari ukuzimya amatara ukaririmba joyeux anniversaire gusa! ushobora gutunguza mugenzi wawe utuntu twinshi kandi duto ariko tukamushimisha cyane ku buryo bifasha kumarana igihe kinini mukundana. Niba ubishoboye jya ugerageza kumusetsa (simvuga kumukirigita nubwo nabyo haba igihe cyabyo) mbese uhorane imvugo ituma umuntu ahora yishimye, ujye umuha uduparu rimwe narimwe ariko atari buri saha, agomba kujya abikumbura akaba aribwo ubikora, kandi nko mu bihe byanyu byiza ujye umenya ibyo yifuza kandi ubyubahe ntushake gushyira imbaraga mu bintu kandi atabishaka.
7.Ntugatinye gufashwa
Burya inshuti zose ziba zitandukanye kuko buri wese aza afite amateka yanyuzemo. Kugirango rero ubashe kongera kuganira neza nka mbere, wongere wumve wishimiye couple yawe cyangwa ubashe kurenga ibigeragezo, ntutinye rwose kwakira ubufasha bw’inzobere. Rimwe na rimwe inama z’inzobere (nk’abahanga mu bya thérapie) zijya zibasha kuvanaho cyangwa guhindura imyumvire itari myiza abantu baba bafite ku bintu runaka ndetse izo nama zikaba zanafasho kongera kubyutsa urukundo rwanyu iyo rutangiye kugenda munzi y’ibirenge byanyu aho kugirango rubagaragare mu maso.


text:
Mu Rwanda baracyifashisha ibikoresho bikonjesha bihumanya ikirere
Mu ntangiriro z’umwaka utaha ibihugu byasinye amasezerano yo kureka gukoresha ibikoresho bikonjesha (Air Condition na Frigo), bihumanya ikirere bizatangira kubisimbuza, bityo n’ibindi bihugu bitasinyeaya masezerano biboneraho kuyasinya.
Byavugiwe mu nama mpuzamahanga yiswe ‘Africa Cooling Efficiency’ yabereye i Kigali kuri uyu wa 21 Werurwe 2018, ikaba yari igamije kureba uko amasezerano ya Montreal Protocol agamije kugabanya imyuka yangiza ikirere ashyirwa mu bikorwa.
Iyo nama yateguwe na Minisiteri y’ibidukikije n’umutungo kamere (MINIRENA), ku bufatanye n’imiryango mpuzamahanga itandukanye yita ku kurwanya iyangirika ry’ikirere.
Minisitiri wa MINIRENA, Dr Vincent Biruta, avuga ko bitarenga Mutarama 2019 ibikoresho bikonjesha byangiza ikirere bizatangira gusimbuzwa.
Yagize ati “Kugira ngo ariya masezerano atangire kubahirizwa, ibihugu 20 byagombaga kuba byarayemeje burundu none bimaze kuba 28 kandi n’u Rwanda rurimo. Muri Mutarama 2019 ibyo bihugu bizatangira gusimbura ibyo bikoresho cyane ko byanatanze na gahunda bizagenderaho”.
Arongera ati “Ikindi ni uko tuzaba turimo tunareba ibindi bikoresho bikonjesha bikoresha umwuka udahumanya ikirere ndetse binakoresha ingufu z’amashanyarazi nke. Ibyo ni byo bizagenda bisimbura ibyari bisanzwe”.
Dan Hamza-Goodacre, umuyobozi wa Kigali Cooling Initiative, avuga ko kimwe mu bibazo iyi gahunda ifite ari imyumvire y’abantu itarazamuka ngo bamenye akamaro kayo ku bijyanye no kurengera ibidukikije.
Icyakora ngo hazashyirwaho uburyo bwo gusobanurira abaturage ikoranabuhanga ibyo bikoresho bifite n’akamaro karyo, bikazatuma Abanyarwanda n’Abanyafurika muri rusange babyitabira.
Umuyobozi wa gahunda ya Rwanda Cooling Initiative, Morris Kayitare, avuga ko icyo bagiye gukora ari ugukangurira Abanyarwanda kuzitabira ibyo bikoresho bishya.
Ati “Twatangiye gukangurira abaturage kuzitabira ibyo bikoresho bishya bidahumanya ikirere kandi bidahenze kubitunga kuko bikoresha umuriro muke. Ku isoko bizaba bifite ikirango kibitandukanya n’ibisanzwe bityo umuturage agure nta kwibeshya”.
Ikindi ngo kigiye kurebwa ni uburyo abacuruzi bazabona ibyo bikoresho byujuje ubuziranenge bakabizana ku isoko, ndetse n’uko ababikeneye bazabibona bitabavunnye, byaba ngombwa na Leta ngo ikaba yashyiraho uburyo bwo kuborohereza kubibona.
Biteganyijwe ko mu myaka 100 iri imbere ubushyuhe buzagabanukaho 0.50C niba ibihugu byose by’isi byubahirije ayo masezerano.
Abahanga muri urwo rwego bakemeza ko icyo kigero cy’igabanuka ry’ubushyuhe ari kinini cyane ugereranyije n’ubuhari ubu.


text:
Ikoranabuhanga risigaye ryaroroheje itumanaho mu bintu byose. Utabonye yashyizwe mu itsinda rya WhatsApp rimusaba gushyigikira umuntu runaka rimwe na rimwe bataziranye, abona ubutumwa bugufi kuri telefone ye bumusaba gushyigikira runaka atazi uzagira ubukwe.
Hasigaye hashyirwaho n’abashinzwe gukurikirana uko intwererano zitangwa, inama z’ubukwe za buri kanya hagaragazwa ibibura ngo ubukwe bugende neza n’ibindi.
Umuyobozi Ushinzwe ishami ry’Umuco muri RALC, Dr Nzabonimpa Jacques, aganira na IGIHE yavuze ko ubusanzwe gutwerera biri mu muco nyarwanda icyakora ngo hari uburyo bisigaye bikorwa buhabanye n’umuco.
Ati “Ubundi umuntu atwerera inshuti ye. Ntabwo ari kwa kundi ujya mu mazina ari muri telefoni yawe ugahita wohereza kuri bose. Ubundi kera habaga inshuti n’abavandimwe bumvise ko cya kintu ari igikorwa cyabo, bakishyira hamwe, bakareba buri wese umuganda yazana. Afite kuzana inzoga, ibifungurwa […] mbese uko umuntu yishoboye. Ariko mu muco nyarwanda ntabwo umuntu yirirwa ajya gusabiriza intwererano.”
Dr Nzabonimpa yavuze ko umuntu atwerera mugenzi we bitewe n’ubucuti cyangwa ubuvandimwe bafitanye bitandukanye n’uburyo bamwe basigaye babigenza.
Ati “Ubona urutonde ruzenguruka mu mudugudu, wareba umuntu ugasanga ntaho umuzi ngo afite ubukwe. Hari n’abitwerereza ntibakore ubukwe bagira ngo babone amafaranga. Harimo ikintu cyo gushakira indonke mu bukwe aho kugira ngo bakore ubukwe.”
Kimwe mu biremereza ubukwe bw’ubu ni inkwano isigaye ihanitse ndetse ituma bamwe bajya no kuguza kugira ngo bayibone.
RALC ivuga ko ubusanzwe inkwano yatangwaga nk’ishimwe ku muryango w’umukobwa, nyamara ngo hari abayifata nk’ikiguzi bagahera ku mashuri umukobwa wabo yize, aho akora n’ibindi bakabona kugena igiciro cy’inkwano.
Dr Nzabonimpa avuga ko ariho haturuka kuguza cyangwa gushyira abantu ku gitutu ngo baguhe inkwano.
Ati “Umuryango umwe uba waremereye undi. Hatangiye amakimbirane bataranabana kubera ibyo bintu akenshi na kenshi kugira ngo biboneke habamo kuguza. Hazabanza habemo ibibazo mu gutwereza, abishyuze nk’aho hari ideni bamufitiye. Hari n’aho bashyiraho ikipe ishinzwe ubukangurambaga.”
Umwe mu baganiriye na IGIHE mu minsi ishize utarifuje gutangaza amazina ye, yavuze ko akenshi kwaka intwererano ku gahato bituruka ku kutimenya, abantu bagashaka kwigana abifite.
Yagize ati “Ni gute umuntu ukorera ibihumbi 100, umaze imyaka ibiri cyangwa umwaka umwe akora yarizigamye ibihumbi 500, ategura ubukwe bwa miliyoni eshanu? Aba yumva se ayo mafaranga azayakura he? Njye mbona abenshi baba bashaka kwigana ubukwe babonye.”
Yavuze ko ibi bishobora kuzatuma abazakoresha ubukwe mu minsi iri imbere babura ubashyigikira kubera abakabatwereye bazinutswe.
Uku kwigana ubukwe bw’ahandi cyangwa bw’abandi hari n’ababona bizatuma ubukwe bwa Kinyarwanda butakaza umwimerere, aho guhuza abantu ngo basabane bagahura baryanira inzara umukwe n’umugeni.